Тошкентнинг босиб олиниши (1865) — Shosh.uz | Nafaqat Toshkent haqida…\nБош саҳифа » Тошкент тарихи » Тошкентнинг босиб олиниши (1865)\nТошкентнинг босиб олиниши (1865)\n19-аср ўрталарида Россия чор ҳукумати ўзбек хонликларини босиб олиш мақсадида Туркистон ўлкаси томон ҳарбий юриш бошлади. Бу вақтда Тошкент ҳокимлиги Қўқон хонлиги таркибида эди. Рус қўшинлари Тошкент ҳокимлигига қарашли Оқмасжид (1853), Пишпак, Тўқмоқ, Янгиқўрғон (1860–61), Авлиёота, Туркистон ва Чимкент (1864) шаҳарларини қаттиқ жанглардан кейин босиб олди. Шундан кейин душман қўшинлари учун Тошкент томон юришга йўл очилди. Бу даврда Тошкент йирик иқтисодий, сиёсий ва стратегик шаҳар бўлиб, Қўқон–Россия савдо карвонлари Тошкент орқали ўтарди.\n1864 йил 27 сентябрда генерал М.Г.Черняев бошчилигидаги рус қўшинлари Тошкентни эгаллаш учун Чимкентдан йўлга чиқадилар. Тошкент аҳолиси ҳам шаҳар мудофаасига тайёргарлик кўра бошлайди. Шаҳар қалин ва баланд девор билан ўралган бўлиб, 12 дарвозаси бор эди. Девор ташқарисидаги чуқур хандақлар бу гал ҳам душман ҳужумини қийинлаштириш учун сувга тўлдирилади. 1864 йил 1 октябрь куни 8,5 ротадан иборат рус аскарлари Юнусобод томондан шаҳарга яқинлашиб Оққўрғон тепалиги (ҳозирги Тошкент обсерваторияси жойлашган тепалик)да ўрнашадилар, сўнгра шаҳарни қамал қиладилар ва тўплардан ўққа тутадилар. Тошкентликлар шаҳарни қаттиқ туриб ҳимоя қиладилар. Тошкент қамали ҳақида Қўқонга хабар берилгач, Қўқон хонлигининг лашкарбошиси Мулло Алимқул тезда кўп минг кишилик қўшин тўплаб Тошкентга келади. Черняев қўшинлари билан Чимкентга чекинишга мажбур бўлади. Алимқул қўшини тошкентликлар билан биргаликда Туркистон шаҳри, бошқа шаҳар, кент ва қалъаларни душмандан озод қилиш учун 1864 йил ноябрда йўлга чиқадилар. Улар Туркистон шаҳри яқинидаги Иқон қишлоғида Тошкентни разведка қилиш учун жўнатилаётган рус қўшинларининг 100 кишидан иборат казак отрядини тор-мор қиладилар. Бироқ Алимқул ҳарбий юришни давом эттирмай Тошкентга қайтади. Бунга Қўқон хонлигидаги ички вазиятнинг кескинлашуви сабаб бўлган эди. Мулло Алимқул қўшинлари билан Қўқонга қайтиб кетади.\n1865 йил 27 апрелда генерал Черняев қарийб 2000 кишилик қўшин ва 12 тўп билан яна Тошкент томон йўлга чиқиб Чирчиқ дарёси ёнидаги Ниёзбек қалъасини жанг билан эгаллади. Черняев айрим маҳаллий хоинларнинг, хусусан Абдураҳмонбек деган кимсанинг маслаҳати билан шаҳарни сувсиз қолдириш мақсадида Ниёзбек қалъаси ёнидаги Кайковус ариғи (Бўзсув канали) сув оладиган тўғонни буздириб ташлайди. Лашкарбоши Алимқул ўз қўшини билан Тошкентга етиб келади ва Ўрда саройида катта йиғин ўтказиб шаҳарни ҳимоя қилишга чақиради. Алимқул Бухоро амири Музаффархонни рус босқинчи қўшинларига қарши кураш ишига путур етказаётганликда айблайди.\nГенерал Черняев 1865 йил 7 майда Ниёзбекда бир гарнизон қолдириб, қолган қўшинлари билан Тошкентга яқинлашиб келади. Қўқон қўшинининг Сиддиқ Тўра бошлиқ илғор (разведка) бўлими душманнинг бир отлиқ ва бир пиёда отряди бир тўп билан Қорасув бўйидаги Шўртепадан чиқиб Олтинтепа (ҳозирги «Буюк Ипак йўли» метро станцияси яқинида бўлган) орқали Салор ариғига томон келаётганлигини хабар қилади. Алимқул ҳам кўрсатилган йўналиш бўйича ўз қўшинларининг маълум қисми билан Дархонсойота ариғининг ўнг соҳили (ҳозирги тахминан Мустақиллик шоҳкўчаси билан Оққўрғон кўчаси туташган жой)да душманга муқобил туради. Бош қўмондон ҳарбий қароргоҳи ҳам Дархон соҳилига жойлаштирилади. Душман қўшинлари Салор сувидан ўтиб Тошкент ҳимоячиларига қарата тўпдан ўқ уздилар. Икки томон ўртасида қаттиқ жанг бошланиб кўп қурбонлар бўлди. Жангда Алимқул катта мардлик кўрсатди. Рус отряди Тошкент ҳимоячилари ҳужумига бардош бера олмай яна Тошкентнинг шимоли-шарқидаги Шўртепа манзилига чекинишга мажбур бўлади. Бу ғалаба шаҳарда катта шоду ҳуррамлик билан қарши олинса-да, ҳали ҳал қилувчи жанглар олдинда эди.\n9 май куни эрталаб Шўртепада Тошкент ҳимоячилари душманга қарши ҳужумни бошлаб юбордилар. Жанг даҳшатли тус олиб, ҳар икки тарафдан кўп қурбонлар ва ярадорлар бўлди. Жангда Мулло Алимқул милтиқ ўқидан оғир ярадор бўлиб Тошкентда вафот этди ва 1865 йил 10 майда Шайхонтоҳур қабристонига дафн этилди. Сардорсиз қолган ҳимоячилар ўртасида парокандалик ва ваҳима бошланади ва улар Салор бўйига чекинадилар. Қўқон хонлиги аскарлари шаҳардан чиқиб ўз юртларига кетдилар. Тошкентда Қўқон хонлигининг қарийб 60 йиллик ҳукмронлиги тугади.\nТошкентда умумий тартибсизлик бошланиб, шаҳарда амалда ҳокимият барҳам топди. Лекин Черняев қўшинлари билан шаҳар ичига дарҳол бостириб киришга журъат этмади, қолган аскарлари тор-мор этилишидан қўрқди, чунки шаҳардаги ички аҳвол ҳали унга номаълум эди. Шу сабабли рус қўшинлари яна Шўртепага қайтиб, 17 майгача ўша ерда турди. Шу аснода Тошкент аъёнлари Қўқонга, Бухоро амири Музаффархонга ва Хива хонига ёрдам сўраб мурожаат қилади. Қўқонликлар ёрдам беришдан воз кечиб рад жавобини берди. Бухоро амири агар Тошкент ҳокимияти Бухоро ҳукмронлигини тан олса ва яқинда Тошкент хони этиб сайланган Султон Саидхонни амир қароргоҳига юборсагина Тошкентни ўз ҳимоясига олишни айтиб мактуб йўллади. Тошкент аъёнларида бирлик йўқ эди. Бир гуруҳи ҳамон Қўқонга, иккинчиси Бухорога умид боғлар эди. Учинчи гуруҳ асосан нуфузли савдо аҳли бўлиб, уларда савдо манфаатлари устун эди. Ниҳоят Бухоро тарафдорлари гуруҳи устун чиқиб, Тошкент хони Султон Саидхонни Бухорога жўнатдилар ва Бухоро амирлиги паноҳига ўтганликларини изҳор этдилар. Бу Тошкент ҳимоячиларининг руҳини тушириб юборди. Шаҳар ўз қисматига ташлаб қўйилди. Генерал Черняев фурсатни бой бермаслик учун Тошкентни қамал қилиб, Бухоро амирининг бетараф бўлишини истаб, унга хат йўллади. Бу хатда у Қўқон хонлигига қарашли ерларнинг деярли ярмини босиб олганини таъкидлаб, қўқонликлар тинчимасдан Иқонга ҳужум қилганини ёзади, уларни жазолаш мақсадида Тошкент остонасига рус қўшинини олиб келганини айтади. Айни вақтда Черняев ўзини амирга хайрихоҳ қилиб кўрсатади, агар зарур бўлса унга ёрдам беришга тайёр эканини айтиб, Қўқон тахтига Худоёрхонни ўтказишни таклиф қилади. Генерал босиб олинган ерлардан махсус Туркистон области тузилганини, ўзи областга ҳарбий губернатор қилиб тайинланганини ҳам ёзади. У Бухоро амирининг жавобини Тошкент остоналарида кутишини билдиради. Бу хатни олган Бухоро амири Тошкентни босқинчилардан ҳимоя қилиш учун тошкентликларга ёрдам беришга журъат этмайди ва Худоёрхонни Қўқон тахтига ўтказишга кўмаклашишга ҳаракат қилади. Шундай қилиб, генерал Черняев Тошкентни яккалаб қўйишга эришади.\nТошкентликларнинг барча ҳимоя кучларини шаҳар девори бўйлаб тарқатиш ва марказда ҳимоя кучларини қолдирмаслик мақсадида Черняев ўз қўшинлари билан шаҳар атрофида айланиб ҳужум қилиш учун қулай жой қидираётгандек бўлади. Мудофаачилар шаҳардан ташқарига чиқиб рус қўшинларига ҳужум қилмадилар. Черняев Тошкентни очарчилик ва сувсизлик воситаси билан олмоқчи бўлди. Шаҳарда фақат қудуқлар сувидан фойдаланиб турилди, озиқ-овқат заҳираси тугади.\n1865 йил 6 июндан 7 июнга ўтар кечаси Черняев шаҳарга ҳужум қилишга уриниб кўрди. Шаҳарда умумий тартибсизлик кучайиб борди. Бундан фойдаланган генерал Черняев аскарлари 1865 йил 14 июнда шаҳарга бостириб киришга муваффақ бўлди. Ҳужум тонг саҳарда Қўқон дарвозаси ёнида тўплардан ўт очиш билан бошланди. Айни вақтда душманнинг асосий кучлари Камолон дарвозасидан кириб келди. Бир ярим соат давом этган оғир жангдан сўнг рус аскарлари дўкон ва уйларга ўт қўйиб, Шайх Шибли ариғи орқали қалъа деворининг шимол томонига ўтиб ўрнашди. 15 июнда душман яна ҳужумга ўтди. Тошкентликлар қаттиқ қаршилик кўрсатди. Хусусан, Абдураҳим ясовул бошчилигида «Қиёт» маҳалласи аҳолиси душманга қарши шиддат билан жанг қилди. Мардлик кўрсатган мудофаачилар орасида Мирюсуф Мирсултон боғбон ўғли, Умархон Тўрахон ўғли, Мирсодиқ Миршоди ўғли, Нормуҳаммад ва Муллашер Мерган каби оддий халқ вакиллари бор эди. Улар душман ҳужумини бир неча бор қайтариб, охири шаҳар четига чиқиб кетишга мажбур этдилар. Лекин нисбатан яхши қуролланган ва қаттиқ ҳарбий интизомга бўйсунган рус қўшинлари устунликни қўлга киритди. Шаҳарга бостириб кирган отряд дарҳол Ўрда томонга ҳаракат қилди ва соат 7 яримда Ўрда саройини эгалладилар. Хон саройи ўт ичида қолди. Рус аскарлари айрим хоин кишилар орқали шаҳардаги ўқ-дори омборини топиб, уни портлатишга муваффақ бўлди. Бу шаҳар мудофаа тақдирини ҳал қилган омиллардан бири бўлди. 16 июнда Краевский бошлиқ босқинчилар гуруҳи Ўрда саройи деворлари ва истеҳкомларни портлатди. Уч кун давом этган мислсиз жанг, 42 кун сувсизлик, очлик ва ўқ-дори етишмаслиги, қурбон ва ярадор бўлганларнинг сони ортиб бориши натижасида мудофаачиларнинг тинкаси қуриди. Жуда кўп одам қурбон бўлди. Черняевнинг буйруғи билан уйлар ёндирилди, эгалари отиб ташланди, милтиқ найзаси билан санчиб ўлдирилди, бирорта ҳам ёшу қарига шафқат қилинмади. Шайхонтоҳур, Бешёғоч ва бошқа жойларда тўпларини ўрнатган генерал Черняев, агар Тошкент мудофаачилари таслим бўлмаса шаҳарни тўпга тутиб вайрон қилишини айтди.\n1865 йил 17 июнда эрталаб тошкентликлар душман ҳужумларига бардош бера олмай таслим бўлдилар. Шундан сўнг шаҳар аъёнлари Тошкентнинг 12 дарвозаси расмий олтин калитларини Черняевга топширдилар. Шундай қилиб, шаҳарда ва унга қарашли атроф ерларда чор Россиясининг ҳукмронлиги ўрнатилди. Черняевнинг мақсади Тошкентни босиб олгач, навбатдаги босиб олишлар учун уни Россия империясининг жанубидаги ҳарбий таянч пунктига айлантириш эди. Лекин генерал Черняев чор ҳукуматининг рухсатисиз ўзбошимчалик билан Тошкентга юриш бошлаган эди. Унинг ғалабаси Санкт-Петербургда зўр мамнуният билан қабул қилинган бўлса ҳам, таваккалига иш юритиши оқибатида катта зиён келтириши мумкин эди. Унинг ўзбошимчалиги оқ подшо аъёнларининг нафсониятига тегиб норозилик туғдирди.\nДарҳақиқат Тошкентнинг қўққисдан босиб олиниши халқаро матбуотда шовқин-сурон кўтарилишига ва рус ҳукуматига нисбатан Европада норозилик кучайишига олиб келди. Ҳукумат доиралари ва матбуотда чор Россияси Туркистондан кейин Ҳиндистонни босиб олмоқчи, деган хабар тарқалди. Бу айниқса, Англиянинг норозилигини уйғотиб, унинг Россия билан муносабатини жиддий тус олдирди. Шу сабабдан генерал Черняев ўз босқинчилигини оқлаш мақсадида гўё Тошкент ихтиёрий равишда рус қўшинларига бўйсунганлиги ҳақида шаҳар аъёнлари номидан қалбаки ҳужжат уюштиришга киришди. Бу «Ҳужжат» охирида шундай жумла бор эди: «… фуқаро ва мамлакат тинчлиги учун тамоми ихтиёримиз ва рағбатимиз билан рус сардорлари ва аскарларини олиб келиб уларга шаҳарни топширдик». Бундан кўриниб турибдики, тошкентликлар шаҳар мудофааси учун бўлган қаттиқ жанглар ва берилган қурбонларни тамоман инкор этиб, «ихтиёрий» равишда рус аскарларига бўйсунганликларини тан олишлари лозим эди. Қалбаки ҳужжатнинг мазмуни баён этилгандан кейин, ўша давр тарихчиси Муҳаммад Солиҳхўжанинг ёзишича, илғор фикрли шаҳар аъёнларидан Домла Муҳаммад Солиҳбек Охунд шундай жавоб қилган:\nСолиҳбек Охунд жавоби:\n«Бизлар воқеа ва ҳодисаларни бекитмасдан маълум қиламизки, Тошкентдан Оқмасжидгача ва бу ердан Fулжагача бўлган шаҳар ва қалъалар Тошкентга қарар эди. Бу жойларни рус аскарлари уруш ва талаш билан қўлларига киргиздилар. Уруш тўсатдан, муҳлатсиз ва сўзсиз олиб борилди. Тошкент шаҳри зулҳижжа ойининг ярмидан бошлаб сафар ойининг 12-кунигача, яъни 42 кун давомида сувсиз, озиқ-овқатсиз қолдирилди. Мулло Алимқул лашкарбоши шаҳид бўлгандан кейин (ҳимоячилар) сардорсиз қолди. Бухоро, Хоразм ва фарғоналиклар ёрдам бермадилар. Тошкентликлар ватани ва дини учун қаттиқ туриб урушни давом эттирди. Сешанба куни ярим кеча ўтгандан кейин, саҳарга яқин рус аскарлари Хиёбон дарвозаси ва қалъанинг девори устидан фуқаро уйқудалиги вақтида бостириб кирди. Шундан кейин яна урушга киришиб, пайшанба кунгача икки кеча-кундуз урушиб турдилар. Бу ўртада кўп иморатлар, дўконлар ва уй-жойларга ўт тушиб оч, ташна, сувсиз яккама-якка уруш бўлиб охирида ярашиш сулҳи тузилди».\nБу ҳақиқий аҳволни акс эттирувчи жавоб генерал Черняевни ғазабга келтирди. У Домла Муҳаммад Солиҳбек Охунд сўзига қўшилувчи кишиларнинг бир тарафга ўтишларини буюрди. Шундан кейин шаҳар катталаридан 6 киши (Ҳакимбой, Бердибой, Азимбой, Мулла Мирзааълам Охунд, Мулла Музаффархўжа ва Мулла Файзинор Домла) Домла Муҳаммад Солиҳбек Охунд сўзини қувватлаб кўрсатилган тарафга ўтди. Улар ва Домла Муҳаммад Солиҳбек Охунд дарҳол рус аскарлари томонидан ўраб олиниб қамоққа жўнатилди. Бу ҳолат тўпланган шаҳар аъёнларига таъсир кўрсатган бўлса керак, улар генерал Черняев айтган аҳдномани у талаб қилган мазмунда тайёрлаб беришни зиммаларига олдилар. Ҳакимхўжа қози калон аҳдномани безаш ва тузишни Абдусаттор Қорабош ўғлига топширди. Аҳднома тайёрлангандан сўнг унга шаҳар катталари ва савдогарлари қўл қўйиб ва муҳр босиб генерал Черняевга топширилди. Генерал Черняев Домла Муҳаммад Солиҳбек Охунд ва унинг тарафдорларини Сибирнинг Томск шаҳрига сургун қилди.\nГенерал Черняев аҳдномани Абусаид ва Ходихўжа исмли савдогарлар қўлига бериб, Санкт-Петербургга подшога олиб боришни буюрган. Рус ҳукумати бу аҳдномани босқинчиликни яшириш ва жаҳон матбуотида Туркистон, жумладан Тошкентнинг Россия империяси томонидан босиб олинганлиги ҳақидаги хабарларини бартараф қилиш мақсадида чет эл мамлакатларига тарқатди. Жумладан, Туркиядаги рус элчихонаси аҳднома нусхаларини кўпайтириб Истанбул кўчалари, бозорлари ва дўконларига ёпиштириб қўйган.\nШундай қилиб, генерал Черняев Тошкентни босиб олгандан сўнг аҳдномани, яъни сулҳ шартлари ва ҳақиқий аҳволни бузиб кўрсатувчи қалбаки ҳужжатни тузишга эришди. 1865 йил сентябрь ойида Оренбург генерал-губернатори Крижановский Тошкентга келиб шаҳар Россия империяси тасарруфига ўтганлигини эълон қилди. Буни у Тошкентни Бухоро ва Қўқон хонликлари таъсирига берилиб кетмаслигининг олдини олиш мақсадида қилган эди. Чунки шаҳарда айрим гуруҳларнинг ўша хонликлар ёрдамида урушни давом эттириш ҳаракати сезилмоқда эди. Бухоро хони Музаффар Тошкентга элчи юбориб шаҳардан рус қўшинларини олиб чиқиб кетишни Черняевдан талаб қилган эди.\nFалабалардан димоғи кўтарилган Черняев ўз бошлиғи Крижановский билан муносабатларини кескинлаштириб, ўзбошимча хатти-ҳаракатларни авжига чиқариб юборди. Бундай ҳаракатлар Санкт-Петербург ҳукумати юқори раҳбарларига ҳам ёқмади. Бунинг устига Черняев 1866 йил февраль ойида Жиззахда Бухоро қўшинларидан енгилиб қайтди. Натижада Крижановскийнинг таклифи билан подшо маъмурияти 1866 йил март ойида генерал Черняевни чақириб олди ва ўрнига Д.И.Романовскийни тайинлади. Тошкентни босиб олгани учун чор Россияси ҳукумати М.Г.Черняевга олтин қилич ва кейинчалик 10 минг сўм мукофот ва ҳар йилига 3 минг сўмдан бир умрлик нафақа тайинлади.\n1866 йил август ойида Россия императорининг Тошкент Россия тобелигига олинганлиги ҳақида расмий фармони эълон қилинди. 1867 йил эса Сирдарё ва Еттисув областларини ўз ичига олган Туркистон генерал-губернаторлиги ташкил этилиб, генерал Кауфман губернатор этиб тайинланди. Тошкент шаҳри Туркистон генерал-губернаторлигининг сиёсий, иқтисодий ва маданий маркази бўлди. Анҳорнинг чап соҳилида мустамлакачи тўралар ва ҳарбийлар учун Янги шаҳар қурила бошлади. 1865 йил август – октябрь ойларида Анҳор бўйида, Тошкентнинг Кўймас дарвозаси яқинида ҳарбий қалъа – Тошкент Тупроққўрғони барпо этилди. Янги шаҳарда подшо ҳукуматининг мустамлакачилик сиёсатини шафқатсизларча амалга оширувчи ҳарбий ва граждан маъмурий идора ва маҳкамалари ўрнашди. Шу вақтдан тарихий Тошкент Эски шаҳар деб атала бошлади. Янги шаҳар аҳолиси асосан руслар ва бошқа европаликлардан иборат эди. Тошкентнинг Россия империяси қўшинлари томонидан босиб олиниши бутун Туркистон (Ўрта Осиё) тақдирини узил-кесил ҳал қилди. Чор ҳукумати бу шаҳарда куч тўплаб бирин-кетин Қўқон, Бухоро ва Хива хонликларини босиб олди.\nTags 1865 Toshkent Солиҳбек Охунд Туркистон Черняев энциклопедия\nPrevious Туркестанское направление Думской политики в Российской империи. По документам Центрального Государственного архива Республики Узбекистан. 1906-1917 гг.\nNext Илм. Исломда мерос масаласи\nPost Views: 294 «ТУРКИСТОН АЛЬБОМИ» – Туркистон ўлкаси, унинг ижтимоий ҳаёти, аҳолининг турмуш тарзи, маданияти …


«… БИЗГА ЯРАШИШ УЧУН МУДДАТ БЕРИЛГАЧ, СУД ЗАЛИДАН ЧИҚИШИМИЗ БИЛАН ЭРИМ МЕНГА ТАШЛАНДИ…” — Nargis.uz\nБизнинг бугунги ҳикоямиз Бухородан. Машкура (исмлар ўгартирилган) 1146 – “Ишонч телефони”га ўз муаммоси билан қўнғироқ қилгач, унинг мурожаати Бухоро вилояти Аёлларни реабилитация қилиш ва мослаштириш марказига йўналтирилди. Қисқаси, аёлнинг кечмиши қуйидагича:\nМашкура ва Азамат бир бирларига маъқул келиб қолгач, учрашишни бошлашди. Бироқ, томонларнинг ҳеч бири бу иттифоқдан хурсанд бўлмади. Лекин йигит ва қиз бир-бирини севишарди. Машкура ота-онасига Азаматдан бошқа ҳеч кимга тегмаслигини айтиб, оёқ тираб туриб олгач, ноилож тўй бўлди.\nАзаматнинг катта оиласига келин бўлиб тушган Машкуранинг зиммасига барча оғир ишлар юкланди. У тонг отмасдан турар, нон ёпар, молларга қарар, ҳовлини супурар, овқат қилар, уй тозалар, томорқада ишлар эди. Катта ҳовлида қайнона-қайнотасининг оиласидан ташқари, қайнотасининг яна иккита ака-укаси оиласи билан яшарди. Орадан 9 ой ўтиб, Машкура ўғил фарзанд кўрди. Эри ҳар доим хотинини қаттиқ рашк қиларди. Шу сабабли Азамат томонидан Машкурани калтаклашдан бошланган зиддиятлар жисмоний суиистеъмолчиликка айланди. Хотинига кўчада бирор кимса ногаҳон қараб қўйса ҳам Азамат хотинини дўппослашдан чармасди. Боз устига, қайнонаси ҳам оловга мой сепарди. У ҳам ўғлига хотинининг енгилоёқ эканини доим ёзғийверарди. Шундай кунларда қишлоқда иш тополмай қийналган Азамат ўртоқлари билан Россияга ишлагани кетгач, Машкура учун янада қора кунлар бошланди. Қайнонаси энди унга очиқдан очиқ зулм ўтказишга ўтди.\nМашкура Россияда ишлаган Азаматнинг қайтганига хурсанд эди. Айниқса эрининг алоҳида ижарага кўчиб ўтишлари ҳақидаги хабари аёлни жуда қувонтирди. Доимий равишда қариндошларининг тазйиқлари ва ҳаётларига аралашувидан қочиб, Машкура ва уларнинг никоҳларида ёруғ кунлар бошланишига умид боғлади.\nАммо барибир Азаматнинг қариндошлари бу ерда ҳам Машкурани тинч қўйишмади. Ёмонотлиқ бўлган келинчак деярли ҳар куни эридан калтак ерди. Бундан хабар топган Машкуранинг ота-онаси куёв билан жиддий гаплашишга келишди. Ўртадаги даҳанаки жанжал охир оқибат муштлашувга айланди. Шундан сўнг иккала томон бир қарорга келишди – ажрашиш. Машкуранинг отаси қизини эридан ажратиб олиб, невараларини ҳам олиб кетмоқчи бўлганида, Азамат кичик ўғлини ҳеч кимга бермаслигини айтди…\nСуд куни белгиланди. Судья ёш оилага ярашиш учун вақт белгилади. Суд биносидан чиқибоқ, Азамат онаси томонидан хотинининг бузуқлиги ҳақидаги қулоғига қуйилган сўзлар, суд жараёнидаги қайнона-қайнотаси томонидан айбловлардан ғазаб отига миниб, Машкурага қўл кўтарди…\n“…Бизга ярашиш учун муддат берилгач, суд залидан чиқишимиз билан эрим менга ташланди. Аммо эрим ва унинг оиласи мени калтаклагани ҳақида менга ҳеч ким ишонмади. Ҳуқуқ-тартибот органларига эримнинг оиласи айтганидек ёлғончи эмаслигимни исботлаш учун менга вақт керак бўлди. Уларга ишониб, менга ишонишмаганлиги алам қилди. Жамиятимизда негадир доимо аёл айбдор»-дейди Машкура.\n– Машкура марказимизга келганида жуда қаттиқ стресс ҳолатига тушган эди, – дейди Бухоро вилояти Аёлларни реабилитация қилиш ва мослаштириш маркази директори Нодира Нажмитдинова. – Бу очиқ-ойдин ҳолат, эрининг тажовузи аллақачон чегарадан чиқиб бўлганди. У Машкурага таҳдид солиб, таъқиб қилди. Аввало аёлга психологик ёрдам кўрсатилиб, бўлиб ўтган ишлар бўйича ёрдам сўраб Ички ишлар бўлимига мурожаат қилдик. Машкурага эрининг оила аъзоларига нисбатан Ҳимоя ордери олиб берилди. Шунингдек, суд биноси атрофидаги воқеадан сўнг кейинги суд мажлисини онлайн тарзда ўтказилишини сўрадик. Бандлик марказининг кўмаги билан Машкурани заводга ишга жойладик. Суд қарорига кўра, унинг иккинчи фарзандини ҳам отасидан олиб, онасининг бағрига қайтардик. Алимент ундириш ҳақида ҳам қарор чиқди. Ҳозир Машкура фарзандлари билан ўз ота-онасиникида яшамоқда.\nЖувонни ҳали ҳамон қўрқув ва ваҳима тарк этмаган, ҳозирча у ўзининг ёмон туйғуларини назорат қилиш ва уларни енгишни ўрганмоқда.\nАввалгиси: ОНАСИНИНГ ҚОТИЛИГА АЙЛАНГАН ҚИЗ\nНавбатдаги:«…МУЖ НАПАЛ НА МЕНЯ СРАЗУ, КАК МЫ ВЫШЛИ ИЗ ЗДАНИЯ СУДА, ГДЕ НАМ ДАЛИ ВРЕМЯ НА ПРИМИРЕНИЕ…»


"ЁШЛАР ПОЕЗДИ" » Жиззах ҳақиқати газетаси расмий сайти\nЖиззах ҳақиқати газетаси » Янгиликлар » "ЁШЛАР ПОЕЗДИ"\nИкки кун давом этган "Ёшлар поезди" тарғибот акциясида "Мен волонтёрман", "Муваффақиятга эришиш сирлари", "Ўзбекистон Қуролли Кучлари — матонатли ёшларнинг ҳаёт мактаби", "Ёшларга ҳуқуқий кўмак-юридик маслаҳатхона", "Барчаси ўз қўлингда!", "Фарзандлик бурчим"каби бир қанча лойиҳаларда маҳорат дарслари ва давра суҳбатлари ташкил этилди. Тадбирларга ёш олим ва мутахассислар, шоир ва ёзувчилар, кино ва театр актёрлари, эстрада хонандалари, тадбиркорлар, спортчилар, ижтимоий соҳа ходимлари, журналистлар, Ўзбекистон Ёшлар иттифоқининг фаоллари ва "Камалак" болалар ташкилоти сардорлари жалб этилди.\nМазкур акцияни ташкил қилишдан мақсад — Ўзбекистон Ёшлар иттифоқининг мақсад ва вазифаларини тарғиб этиш, ёш авлодни мамлакатимизда амалга оширилаётган ижтимоий-сиёсий ва иқтисодий жараёнлар, демократик ўзгаришлар билан яқиндан таништириш, уларда юртимизда амалга оширилаётган ислоҳотларга дахлдорлик туйғусини шакллантириш ва ижтимоий фаоллигини оширишдир. Давлатимиз томонидан ёшларга яратиб берилаётган имкониятлар, шарт-шароитларни кенг тарғиб этиш эътиборда турибди. Ёшлар ўртасида боқимандалик кайфиятини йўқотиш, уларда тадбиркорлик кўникмаларини шакллантириш, ижтимоий ҳимояга муҳтож, кам таъминланган, диний экстремистик оқимга мойил оила фарзандларини тўғри йўлга солиш мақсадида ижтимоий қўллаб-қувватлаш ҳам кўзда тутилган.\n— Давра суҳбатлари, очиқ мулоқотлардан ташқари чекка қишлоқлардаги таълим муассасалари, маҳаллалар, ҳарбий қисмлар ва касалхоналарга китоблар совға қилинмоқда, — деди Ўзбекистон Ёшлар иттифоқи Марказий кенгаши раисининг ўринбосари Дилноза Каттахонова. — Етим болалар, имконияти чекланган, кам таъминланган, ижтимоий ҳимояга муҳтож оилаларнинг фарзандларига совғалар топширилмоқда. Тажрибали шифокорлар жалб қилинган ҳолда бепул тиббий кўриклар ташкил этилаётир. Келажакнинг муносиб ворислари бўлиш — масъулиятли вазифа. Буни ҳар бир ёш юракдан, қалбан ҳис қилмоғи лозим. Турли ёт ғоялар таъсиридан ҳушёр бўлишга, фаолликка интилишга, ҳаётдан ўз ўрнини топиб, муаммоларга тўғри ечим топа билишга йўналтириш тарғибот акциясининг асосий мақсади ҳисобланади. Тадбирларимиз давомида ёшларга руҳан кўтаринкилик, маънавий рағбат, тўғри йўналиш бера олсак, биз мақсадимизга эришган бўламиз.\nЁш тарғиботчилар жойларга чиқиб, фақат тарғибот олиб бориш билан чекланмай, уюшмаган ёшларнинг ҳам фикрини ўрганиш, уларни фойдали юмушларга жалб этиш, амалий ишларга рағбатлантириш, ҳар томонлама ёрдам беришни ҳам ўз олдиларига мақсад қилиб олишган.\n— Эртанги кун давомчилари сифатида давлатимиз томонидан ёш авлодга алоҳида эътибор қаратилмоқда, — деди Ўзбекистон Ёшлар иттифоқи Марказий кенгашининг талаба-ёшлар ва волонтёрлар билан ишлаш бўлими координатори Убайдуллахўжа Адхамов. — Мамлакатимизда ички туризмни ривожлантириш ва ёшларни ватанпарварлик руҳида тарбиялаш мақсадида ўтказилаётган "Ёшлар поезди" тарғибот акциясини ҳам ана шу эътиборлардан бири сифатида эътироф этиш мумкин. Ўйлаймизки, акция жиззахлик ёшларни бирлаштириб, янги ғояларнинг дунёга келишига сабабчи бўлади.\nИкки кун давом этган тадбирлар давомида вилоятимизнинг барча туманлари қамраб олинди. Мингдан зиёд уюшмаган ёшлардан иборат фидойи ёшлар отрядлари томонидан кўнгилочар дастурлар, фильмлар ва спектакллар намойиш этилди. Тадбирларда иштирокчилар санъаткорларнинг дилрабо куй-қўшиқларидан баҳраманд бўлдилар.


Мамлакатимизда Бутунжаҳон аҳолишунослик куни кенг нишонланмоқда - Халқ сўзи\nМамлакатимизда Бутунжаҳон аҳолишунослик куни кенг нишонланмоқда\n17:00 11 Июль 2018 Жамият\n1987 йил 11 июлда Ер юзи аҳолиси сони 5 миллиардга етди. Шу кундан бошлаб бутун дунёда Бутунжаҳон аҳолишунослик куни кенг нишонланади. “Оилани шакллантириш – инсон ҳуқуқидир”. Халқаро сананинг бу йилги мавзуси шундай деб номланди. Сана муносабати билан Республика Хотин-қизлар қўмитаси, Аҳолишунослик бўйича БМТ жамғармаси (UNFPA) ҳамкорликда ташкил этилган тадбир давомида бу ҳақда батафсил маълумот берилди.\nОилани мустаҳкамлаш, ота-оналар ва фарзандларнинг оиладаги масъулиятини ошириш – бугуннинг долзарб вазифаларидан бири. Юртимизда бу борада кўплаб амалий ишлар олиб борилмоқда. Жумладан, халқаро ташкилотлар билан ҳамкорликда аҳоли, айниқса, хотин-қизларнинг репродуктив саломатлигини мустаҳкамлаш, оилани режалаштириш масаласида йирик лойиҳалар амалга ошириб келинмоқда.\n— БМТнинг Аҳолишунослик бўйича жамғармаси йигирма йилдирки Ўзбекистонда фаолият олиб бормоқда, — дейди UNFPAнинг Ўзбекистондаги вакили Миэко Ябута. — Шу давр мобайнида репродуктив саломатлик ва инсон ҳуқуқлари, гендер тенглиги, ёшларни ҳар томонлама қўллаб-қувватлаш каби йўналишларда иш олиб бордик. Ўзбекистондаги дастуримиз Марказий Осиёдаги энг йирик лойиҳалардан бири бўлиб, 2005 йилдан буён 21 миллион АҚШ долларидан кўпроқ қийматдаги тадбирлар амалга оширилди. Жумладан, ёшларга сифатли тиббий хизмат кўрсатиш, соғлом турмуш тарзи бўйича тегишли таълим дастурларини ишлаб чиқишга кўмаклашиш юзасидан кенг кўламли иш олиб борилди. Бугунги кунда ҳам бу борада давлат ва жамоат ташкилотлари билан самарали ҳамкорлик қилаётганимиздан мамнунмиз.\nТашкилотчилар бугун Тошкент шаҳридаги ЭКОПАРКда (18.00 дан бошлаб) сана муносабати билан оилалар ўртасида спорт мусобақалари ўтказилишини ҳам маълум қилишди. Жумладан, иштирокчилар югуриш, стол тенниси ва шашка спорт тури бўйича ўзаро беллашади.


WP: АҚШ бош прокурорлари президент Трампни судга беришади\n10:50 / 12.06.2017\nАмериканинг Вашингтон ва Мэриленд штатлари бош прокурорлари АҚШ президенти Дональд Трамп устидан судга мурожаат қилишлари мумкин. Улар Трампнинг конституцияни бузганлиги ва давлат раҳбари лавозимига киришганидан сўнг, тадбиркорлик билан шуғулланганини гумон қилишмоқда, деб ёзади The Washington Post.\nҚайд этилишича, бош прокурорлар Трамп «хорижий ҳукуматлардан миллионлаб пул олган»ини таъкидлашмоқда. Уларнинг сўзларига кўра, Трамп ўз корпорациясига доир молиявий ҳисоботларни доимий равишда назорат қилиб туради.\n«Биз иш очаяпмиз, чунки президент ўзининг бизнес манфаатларидан воз кечиш учун зарур қадамларни ташлагани йўқ», — деган бош прокурор Карл Расина.\nАгар, ариза қабул қилинса, Трампга суд эшитувлари доирасида ўз солиқ декларациясини эълон қилиш мажбуриятини юклашлари мумкин. Шу билан унинг бизнесидаги хорижий битимлар қамровига аниқлик киритилади.\nАввалроқ, Трамп адвокатлари унинг солиқ декларациясида Россия изи йўқлигини айтишганди.


18:30 / 18.11.2017\n4 ноябрь куни кечқурун Саудия Арабистонида ўзига хос «узун пичоқлар туни» бўлиб ўтди. Ўша тунда коррупцияга қарши кампания доирасида қироллик хонадонига мансуб 11 шаҳзода қўлга олинди. Бу ташаббус қиролнинг валиаҳди, шаҳзода Мухаммад ибн Салмондан чиққанди.\nҲозирги Саудлар сулоласига 1932 йилда Абдулазиз Ол Сауд томонидан асос солинган. Саудия Арабистони сулолалар томонидан бошқариладиган ҳозирда мавжуд 3 монархиядан бири (Лихтенштейн ва Иорданиядаги Ҳошимийлар қироллиги). Бу сулола мамлакатда мутлақ ҳокимиятга эга, барча давлат органларида раҳбарлик лавозимларини шу сулола вакиллари эгаллаган, бу амалдорлар қирол томонидан тайинланади.\nБу оилага мансуб саудияликлар сони 25 мингга етади. Шундан 200 нафардан ортиқ киши шаҳзодалар.\nАввалига тахт ворислиги бошқа сулолаларда бўлгани каби отадан ўғилга эмас, акадан укага ўтар эди. Аммо ҳозирги қирол Салмон ибн Абдулазиз ворислик тартибини ўзгартирди.\nСалмон сулоланинг еттинчи қиролидир.\n1) Абдулазиз ибн Ол Сауд (1880-32-1953)\n2) Сауд ибн Абдулазиз Ол Сауд (1932-53-64-1969)\n3) Фейсал ибн Абдулазиз Ол Сауд (1903-64-1975)\n4) Холид ибн Абдулазиз Ол Сауд (1912-75-1982)\n5) Фаҳд ибн Абдулазиз Ол Сауд (1921-82-2005)\n6) Абдулла ибн Абдулазиз Ол Сауд (1924-2005-2015)\n7) Салмон ибн Абдулазиз Ол Сауд (1936-2015-...)\nҚуйида Саудлар сулоласининг энг нуфузли асосий намоёндалари билан танишиш мумкин.\nСалмон ибн Абдулазиз Ол Сауд. 1935 йилнинг 31 декабрида туғилган, сулола бошлиғи. У 2015 йилнинг 23 январида, ўз акаси Абдулла (2005-2015) вафотидан кейин Саудия Арабистони қиролига айланди. У сулола асосчиси, биринчи қирол Абдулазиз ибн Сауд (1932-1953) хонадонидаги 45 ўғилдан бири. Тахтга чиқишидан олдин ҳам муҳим лавозимларда ишлаган, хусусан, 1963-2011 йилларда Ар-Риёд губернатори бўлган, 2011 йилда мамлакат Мудофаа вазирига айланган.\nМуҳаммад ибн Салмон Ол Сауд. У 1985 йилнинг 31 августида дунёга келган, ҳозирда тахт вориси. У қирол Салмоннинг ўғли бўлиб, отаси қиролга айлангач, унинг ўрнига мамлакат Мудофаа вазирига айланган. У шунингдек, қиролликнинг бош вазири ўринбосари, қироллик суди бошлиғи ҳамдир. Шунингдек, қиролликнинг ташқи сиёсатида ҳам фаол иштирок этади, бир қатор давлатларга ташриф билан бориб келди. 2017 йилнинг 4 ноябридан эса янги ташкил этилган Коррупцияга қарши қўмитага раҳбар бўлди, биринчи куниёқ ўзининг тахт учун эҳтимолий рақибларини йўлдан олишга киришди - 5 ноябрга ўтар кечаси коррупцияда айбланиб 11 шаҳзода ва йирик амалдорлар ҳамда вазирлар ҳибс қилинди.\nАл Волид ибн Талал Ол Сауд, 1955 йил 7 мартда туғилган. Қирол Салмоннинг қариндоши, Талол ибн Абдулазиз Ол Сауднинг ўғли. Унинг отаси ўз вақтида «Озод амирлар» номли либерал ҳаракат бошида турган. Ал Волид йирик тадбиркор ва халқаро миқёсдаги инвестор бўлиб, Қироллик ҳолдинг компаниясини бошқаради. 2017 йил майида унинг бойлиги миқдори 17,1 миллиард долларга баҳоланганди. Time журнали уни «Арабларнинг Уоррен Баффети» деб атаган. 4 ноябрь куни қўлга олинганлар орасида у ҳам бор эди, кейинги 3 кун ичида унинг йўқотишлари 2,8 миллиард долларга тенг бўлди.\nБандар ибн Султон Ол Сауд, 1949 йилнинг 2 мартида туғилган. Саудия Арабистони шаҳзодаси, қирол Салмоннинг қариндоши. У 1983-2005 йилларда Саудиянинг АҚШдаги элчиси сифатида хизмат қилган. 2005-2015 йилларда Миллий хавфсизлик кенгашини бошқарган, кейинчалик бу лавозим тугатилган.\nСултон ибн Салмон ибн Абдулазиз, 1956 йилда туғилган. 2000 йилдан Туризм ва миллий бойликлар бўйича комиссияни бошқарган. Салмоннинг ҳозирда тирик бўлган энг катта ўғли. У 1985 йилда араблар орасида биринчи бўлиб космосга чиққанди.\nМуқрин ибн Абдулазиз Ол Сауд, 1945 йилда туғилган. Қирол Салмоннинг кичик укаси. У 2015 йилнинг 23 январида отаси вафот этиб, Салмон тахтга ўтиргач, биринчи валиаҳдга айланганди. Аммо ўша йилнинг апрелида қирол Салмон ворислик тартибини ўзгартиргач, у валиаҳдлик мақомини йўқотди. Мукрин ибн Абдулазиз 1980-2005 йиллар мобайнида Хаил ва Мадина вилоятларида губернатор бўлган, 2005-2012 йилларда Разведка хизматини бошқарган.\nФайсал ибн Бандар Ол Сауд, 1943 йилда туғилган. 2015 йил январидан буён Салмоннинг ўрнига Ар-Риёд губернатори. У 1992 йилдан 2015 йилгача Ал-Қосим вилояти губернатори эди.\nМуҳаммад ибн Наиф ибн Абд ал-Азиз Ол Сауд, 1959 йилда туғилган. У Саудия Арабистони тахтининг собиқ биринчи валиаҳди (2015 йил 29 апрелидан 2017 йил 21 июнигача). У Салмоннинг қариндоши, 2012 йилда вафот этган валиаҳд Наиф ибн Абд ал-Азизнинг ўғли. Ушбу шаҳзода 2012 йил ноябридан 2017 йил 21 июнига қадар Ички ишлар вазири эди.\nМутайб ибн Абдулла ибн Абд ал-Азиз Ол Сауд, 1952 йилда туғилган. Собиқ қирол Абдулланинг ўғли, Салмоннинг жияни. 2013 йилдан буён Саудия Арабистони Миллий гвардияси вазири. 2010-2013 йилларда Миллий гвардия бош қўмондони.


Ғарбдан Россияга жавоб: Германия «Шимолий оқим-2»ни сертификатлашни тўхтатади – Kommers.uz\nИқтисодиёт\t17:30 | 22.2.22\nҒарбдан Россияга жавоб: Германия «Шимолий оқим-2»ни сертификатлашни тўхтатади\nСертификатлашсиз газ қувури ишга туширилмайди.\nГермания Россиянинг Луганск ва Донецкни тан олишига жавобан «Шимолий оқим-2» газ қувурини сертификатлашни тўхтатишга қарор қилди. Бу ҳақда Financial Times хабар берди.\nМаълум қилинишича, Шольц Германия Иқтисодиёт вазирлигидан Федерал тармоқ агентлигига тақдим этилган мамлакатга таъминот хавфсизлиги бўйича ҳисоботини қайтариб олишни сўраган.\nНоябрь ойида немис регулятори лойиҳанинг Германия қонунларига мос келмаслиги сабабли сертификатлашни аллақачон тўхтатиб қўйган эди, бироқ 2022 йил бошида «Шимолий оқим-2» оператори немис шўба корхонасини очиш орқали бу келишмовчиликни бартараф этган.\n«Бугун вазият тубдан ўзгарган. Шунинг учун ҳам биз бу вазиятни сўнгги воқеалар нуқтаи назаридан қайта кўриб чиқишимиз керак», — деган Шольц.\nМаълумот ўрнида, 21 февраль куни Россия Президенти Луганск ва Донецкнинг мустақиллигини тан олиш тўғрисидаги фармонларни ҳамда ушбу республикалар билан дўстлик, ҳамкорлик ва ўзаро ёрдам тўғрисидаги шартномаларни имзолади. Бир кундан кейин Давлат Думаси ушбу шартномаларни бир овоздан ратификация қилди. Путин, шунингдек, рус қўшинларига Луганск ва Донецкда «тинчликни сақлашни таъминлаш» ҳақида кўрсатма берди.\nАввалроқ Байден Россия ва Украина ўртасида уруш чиқса, «Шимолий оқим-2»ни тўхтатишга ваъда бергани хабар қилинганди. Шунингдек, Луганск ва Донецк тан олинганидан сўнг Россия фонд бозори қулагани ҳақида хабар берилди.


Бозорлар – юрт кўрки — Huquq\nHome / / Бозорлар – юрт кўрки\nБозорлар – юрт кўрки\n12.09.2019\t, Муносабат 159\nБугун юртимизда рўй бераётган ўзгаришлардан кўнгил қувнайди. Беихтиёр шаҳар ва туманларимизнинг ўттиз-қирқ йил аввалги қиёфаси кўз ўнгимизда гавдаланади. Эътиборсиз қолдирилган айрим ҳудудларда одамлар ҳаминқадар кун кечирарди.\nТоза сув танқислиги, электр таъминотидаги мунтазам узилишлар, умуман айтганда, яшаш учун шароит йўқлиги туфайли одамлар қийналиб ҳаёт кечиргани ҳам айни ҳақиқат. Бугунги кунда олиб борилаётган халқчил сиёсат нафақат пойтахтда, балки ҳудудларда ҳам ўз ифодасини топиб, янгиланишлар кўлами кенгайиб бормоқда.\nХалқимизда бир гап бор: “Агар юртнинг маъмурчилигини билмоқчи бўлсанг, унинг бозорларини кўр”.\nЧиндан ҳам бугун юртимиз бозорларидаги шароит тубдан ўзгарган. Жумладан, Ўзбекистон Республикаси Президентининг 2017 йил 27 мартдаги “2017 – 2019 йиллар даврида деҳқон бозорларини реконструкция қилиш ва уларнинг ҳудудида замонавий савдо мажмуалари қуриш дастурини тасдиқлаш тўғрисида”ги қарорига биноан кўп ишлар қилинди, бундан халқимиз шод.\nБош прокуратура ҳузуридаги департаментнинг Наманган вилояти бошқармаси ходимлари томонидан ҳудуддаги бозорлар инфратузилмасини ривожлантириш, харидорлар ва сотувчиларга қулайликлар яратиш борасида бир қатор ишларга қўл урилди.\nБошқарма ходимлари айниқса ҳафтада бир марта бўладиган бозорларга алоҳида эътибор қаратмоқда. Улар атрофлича ўрганилиб, ҳам харидорлар, ҳам сотувчиларга етарли шароит яратиш чоралари кўрилаяпти. Шунингдек, “даладан истеъмолчига” тамойили асосида, халқ тили билан айтганда олибсотарларни эмас, айнан деҳқонларнинг ўзини бозорга кенг жалб этиш, ҳар томонлама қўллаш масаласи устуворлик касб этмоқда.\nПоп туманидаги “Ғурумсарой деҳқон бозори” МЧЖ туман ҳокимининг 1998 йил 18 ноябрдаги 1462-қарори билан ташкил этилган. Ушбу бозорга 2,99 гектар ер ажратилган.\nҒурумсарой қишлоғида жойлашган мазкур бозор озиқ-овқат ва қишлоқ хўжалиги маҳсулотларини сотишга ихтисослашган бўлиб, туманнинг Тошқўрғон, Ғурумсарой, Боғ, Миришкор ва Янгичек маҳалла фуқаролар йиғинида яшовчи 13863 кишига хизмат кўрсатади.\nДастлаб ўрганилганда бозорнинг инфратузилмаси замон талабига жавоб бермаслиги, харидор ва сотувчиларга тўлиқ шароит яратилмагани аниқланди. Қишлоқ хўжалиги маҳсулотлари, ҳатто айрим ҳолатларда озиқ-овқатлар ҳам ерга қўйилган ҳолда гигиеник талабларга зид равишда сотилган. Расталардаги ҳолат ҳаминқадар бўлганидан кейин чорасизлик шунга мажбур қилган.\nАмалий ишга киришилди, департаментнинг вилоят бошқармаси ташаббуси билан бозорни таъмирлаш бўйича лойиҳа-смета ҳужжатлари тайёрланди.\nМазкур лойиҳа асосида қурилиш ва таъмирлаш ишлари бажарилди. Бозор ҳудуди асфальтланиб, ерларга ишлов берилди. Расталар қайтадан бунёд этилди. Бир сўз билан айтганда, харидор ва сотувчилар учун қулайлик яратилди.\nҚурилиш ва ободончилик ишлари якунига етгач, мазкур бозорда Наманган, Андижон ва Фарғона вилоятида фаолият юритувчи бир кунлик бозорлар раҳбарлари, шунингдек, департамент ходимлари иштирокида семинар ўтказилиб, қилинган ишлар мисолида тажриба алмашилди.\nБу каби эзгу ишлар Чуст туманидаги “Барака Олмос бозори” МЧЖ ҳудудида ҳам амалга оширилди. Бундан нафақат сотувчилар, балки ҳудудда яшовчи фуқаролар ҳам мамнун.\nБугунги кунда бошқарма ходимлари вилоятдаги барча бир кунлик деҳқон бозорлари инфратузилмасини ривожлантириш борасида иш олиб бормоқда.\nДепартаментнинг Наманган вилояти бошқармаси бошлиғи


BBC Uzbek - Dunyo - АҚШ президентлик сайловлари: қарорсиз штатлар\nАҚШ президентлик сайловлари: қарорсиз штатлар\nСўнгги янгиланиш 6 октябр 2012 - 15:33 GMT\nТарихан аксар штатлар муайян партия учун овоз берадилар, шунинг учун ҳам президентликка даъвогарлар ўша штатлар дастагига умид қиладилар. Қолган штатларда ким ғалаба қозониши маълум бўлмаганидан уларда овозлар учун жанг қизийди.\nПрезидент сайловчилар коллегияси томонидан сайланади. Ҳар бир штатдаги электорал овозлар сони ўша штат аҳолиси сонидан келиб чиқиб белгиланади. Бу дегани, бир штатнинг "нархи" иккинчисиникидан баланд бўлади.\nМисол учун аҳолисининг сони 37,7 миллионни ташкил этган Калифорния штати 55 овозга эга бўлса, аҳолиси 1 миллион Монтана уч овоз тақдим эта олади.\nАҚШ Президенти этиб сайланиш учун 270 овозни қўлга киритиш талаб қилинади.\nҚайси штат қайси партияни дастаклашини кўриш учун мана бу ерга босинг\n"Жанг майдонлари" штатлар\nРеспубликачилар таянадиган штатлар\nДемократлар таянадиган штатлар\n"Жанг майдони"га айланадиган штатлар 161 овозга эгалар. Бу штатларда натижа сайлов кампанияси охиригача ҳам аниқ бўлмайди. Шунинг учун ҳам номзодлар "сиёҳранг" штатларга ўз эътиборлари ва маблағларини кўпроқ қаратадилар.\nРеспубликачиларни дастаклайдиганлар (191 овоз) - "қизил штатлар"нинг аксари жанубда ва Ўрта Ғарбда жойлашган. Бироқ бу штатлар аҳолисининг сони кўп эмас, шунинг учун ҳам кўп овозга эга эмаслар.\nДемократларни дастаклайдиганлар (186 овоз) - "кўк штатлар" асосан шимоли-шарқ ҳамда ғарбда жойлашган. Улар аҳолиси сони кўп, шунинг учун ҳам кўп овозга эгалар.\nКОЛОРАДО, 9 овоз\nКолорадо - АҚШнинг энг баланд тоғли штати ҳисобланади. Баландлиги 10 минг футдан юқори бўлган Рокки тоғ тизмасининг 1000 дан ортиқ чўққиси ана шу штатда жойлашган.\nБошқа ғарбий штатлар сингари Колорадо ҳам испан тилида сўзлашувчи аҳолиси сони ўсиб бораётган штат ҳисобланади. Авваллари штат Республикачилар штати деб кўрилган бўлса, охирги йилларда бу ерда Демократларни кўпроқ дастаклаш кузатилаяпти. Олдинги уч сайловда бу штатда Республикачи номзод кўп овоз тўплаган, 2008 йилда Барак Обама Колорадони Демократларни қўллайдиган штатга айлантирди.\nБироқ Демократлар Колорадога тўлиқ таяна олмайдилар, чунки 2010 йилдаги сайловда Республикачилар Вакиллар палатасидаги 2 ўринни тортиб олишга муваффақ бўлдилар. Фақат учинчи партиядаги номзодларнинг қаршилиги туфайлигина Республикачилар Сенат ҳамда штат губернаторлиги учун курашда тўла ғалабага эришолмадилар. Демократларни дастаклайдиганлар асосан Денвер ва Боулдер шаҳарларида жамланган бўлса, Республикачиларни кўпроқ қишлоқ жойлари ва Колорадо Спрингс шаҳри атрофидаги диний ва социал консерватив қарашдаги сайловчилар қўллаб-қувватлашади. Тез ўсиб бораётган Денвер атрофидаги ҳудудлар овозлар учун кураш жанг майдонига айланади, деб кўрилади.\n$56,344 йиллик ўртача даромад\n11.2% қашшоқлик даражаси\n8.20% ишсизлик даражаси\nОЛДИНГИ САЙЛОВЛАРДА ОРАДАГИ ФАРҚ ҚАНДАЙ БЎЛГАН?\n2000 РЕСПУБЛИКАЧИЛАР ҒАЛАБАСИ\n2004 РЕСПУБЛИКАЧИЛАР ҒАЛАБАСИ\n2008 ДЕМОКРАТЛАР ҒАЛАБАСИ\nШтатга босибштат номига босинг\nБу штатларда овоз натижалари шунчалик яқинки, ҳар қайси номзод ютиб чиқиши мумкинБу штатларда сайлов натижалари ҳал бўлади\nФЛОРИДА, 29 овоз\nСерқуёш Штат деб ном олган Флорида саёҳларни жалб этадиган ўзининг машҳур денгиз соҳиллари ва Disney Worldга ўхшаган кўнгилочар масканлари билан машҳур.\nФлорида аксар овозини кимга беришини башорат қилиш мушкул бўлган штат. 1996 йилдан буён бу штат охир-оқибат президент бўладиган номзодга овоз бериб келади. 2000 йилда Жорж Буш билан Алберт Гор ўртасидаги кураш тақдирини айнан Флорида штати ҳал қилганди. Ўшанда Олий маҳкама аралашуви билан овозлар қайта санаб чиқишга тўғри келганди.\nШтатни ҳақиқий демографик "бўтқа" деб атаса бўлади: шимолда оқ протестантлар ва жанубда кўп сонли кубаликлар жамоаси Республикачиларни дастаклашади. Майами ва Тампа шаҳарлари аҳолиси ва Palm Beachда яшайдиган яҳудий нафақахўрлар ва кубалик бўлмаган испан тилида сўзлашувчилар Демократларга ён босадилар. Испанзабонлар учун иммиграция, кексалар учун эса Исроил ва тиббиёт энг муҳим масалалар ҳисобланади, ҳамма учун иқтисодиёт долзарб масала бўлиб турипти. Чунки штат кўчмас мулк баҳолари кескин қулашидан катта азият чеккан.\n$47,051 йиллик ўртача даромад\n13.1% қашшоқлик даражаси\n8.8% ишсизлик даражаси\nАЙОВА, 6 овоз\nАйованинг номи бу ерда яшайдиган америкалик ҳиндулар қабиласининг номидан олинган. Штатни Лочин штат, унинг аҳолисини қабила сардорининг номи билан "Лочин кўз"лар деб аташади.\nАйова штати олдинги сайловларда президентликка номзодларни танлашда биринчи кокусларни ўтказгани билан машҳур бўлган. 2000 ва 2004 йилдаги сайловларда штат Демократлар билан Республикачилар\nАйованинг бепоён маккажўхоризорлардан иборат ғарбий қисми азалдан Республикачиларга овоз беришни маъқул кўради. Штат маркази ва шарқидаги шаҳарлар, шу жумладан, штат маркази Де-Мойн ва коллежлар шаҳри бўлмиш Айова Ситидагилар Демократларга ён босадилар. Маккажўхори етиштирувчилари ва чўчқа фермалари кўп Айованинг муҳимлиги шундаки, фермерларга субсидияларни ваъда қиладиган номзод кўп овозни қўлга кирита олади.\n$48,457 йиллик ўртача даромад\n12.4% қашшоқлик даражаси\n5.4% ишсизлик даражаси\n2000 ДЕМОКРАТЛАР ҒАЛАБАСИ\nМИЧИГАН, 16 овоз\nМичиганни Буюк Кўл штати деб аташади. Бу штат Америка автомобилсозлиги саноати ватани ҳисобланади, бу саноат эса Мичиган маркази Детройт атрофида жамланган.\n1992 йилдан буён Мичиган асосан Демократларни қўллаб-қувватлаб келган бўлса-да, 2000- ва 2004-йилларда Жорж Буш жуда кам фарқ билан ютқазди. Штат миқёсида Республикачилар кўп дастакловга эга бўлиб келганлар.\nМичиган мамлакат оғир саноатининг ҳам маркази бўлиб келган, бироқ 1980 йиллардан буён саноат иқтисодий таназзулни бошдан кечириб келади, ишсизлик ортиши кузатилган. Мичиган учун асосий масала иқтисод ҳисобланади. 2009 йилда Президент Барак Обама Америка автомобилсозлиги саноатининг инқироз ёқасига келиб қолган уч ширкатидан иккитасига давлат қарзларини беришга қарор қилди, бунга эса Республикачилар қарши чиқдилар, бу қадамни хусусий ширкатлар фаолиятига давлат аралашувининг мисоли қилиб кўрсатдилар. Демократларга кўра, ушбу кредитлар ширкатларни ва минглаб иш ўринларини сақлаб қолди.\n$47,461 йиллик ўртача даромад\n14.1% қашшоқлик даражаси\n9.4% ишсизлик даражаси\n2004 ДЕМОКРАТЛАР ҒАЛАБАСИ\nМИННЕСОТА, 10 овоз\nМиннесотанинг шиори - "Шимол Юлдузи". Штат улкан швед ва норвег меросига эга ва у Скандинав-Америка маданияти маркази ҳисобланади.\nМиннесота 1972 йилдан буён мунтазам Демократ номзодлар учун овоз бериб келади. Ҳатто 1984 йилда АҚШнинг бошқа ҳамма штатлари Роналд Рейганга овоз берганда ҳам миннесоталиклар демократ номзодни маъқул кўришган. Аммо 2000 ва 2004 йилларда Жорж Буш кам овоз олган бўлса ҳам, орадаги фарқ унчакатта бўлмаган. Ўшандан буён штатда икки партия дастаги ҳам деярли тенг бўлибкелади. Ҳатто 2006 йилда штатгубернаторлиги сайловида Республикачилар ғалаба қозонган, 2010 йилдаги сайловдаэса озгина овоз етмаган.\nБутун мамлакатда бўлгани каби Миннесотадаги сайловчилар учун ҳам асосий масалалар иш ўринлари ва иқтисодиёт бўлади. Булар айниқса штатнинг Миннеанаполис, Сейнт-Пол ва Дулутга ўхшаган саноат шаҳарлари аҳолиси учун аҳамиятлидир. Лекин бу штат доим бошқалардан фарқ қиладиган қарорлари билан кўзга ташланиб келган ва учинчи партиялардан илгари сурилган номзодлар бу ерда кўпинча муваффақиятга эришганлар.\n$56,704 йиллик ўртача даромад\n10.6% қашшоқлик даражаси\n5.9% ишсизлик даражаси\nНЕВАДА, 6 овоз\nНеваданинг йирик кумуш конлари ва саноати учун Кумуш Штат деб аташади. Унинг энг машҳур маскани Лас-Вегасдир.\nНевада америкаликлар кимни маъқул кўраётганларининг барометрига ўхшайди. 1980 йилдан буён бу штат овоз бериб келадиган номзод президентлик сайловида ғалаба қозониб келади. 2008 йилда Барак Обама катта устунликни қўлга киритган. Ва демократлар 2012 йилда ҳам ана шундай муваффақиятга умид қилмоқдалар. Невадада испан тилида сўзлашувчиларнинг сони борган сари ортиб бораяпти, шунинг учун ҳам бу штатдаги сайловчилар учун муҳожирлик масаласи муҳим ҳисобланади.\n2008 йилдаги иқтисодий инқироздан Невада қаттиқ зарар кўрди ва 2010 йилга келиб штатдаги ишсизлик даражаси 15 фоизгача кўтарилиб кетди. Шундай экан, иқтисодий масалалар бу ердаги сайловда биринчи галдаги мавзулардан бўлади. Лас-Вегас ва Ренога ўхшаган шаҳарларда Демократларни, Лас-Вегас атрофи ва штатнинг ранчолар ва ҳарбий базалар жойлашган бошқа жойларида Республикачиларни кўпроқ дастаклашади\n$55,322 йиллик ўртача даромад\n9.4% қашшоқлик даражаси\n12.1% ишсизлик даражаси\nНЬЮ-ХЭМПШИР, 4 овоз\nБу штатда кўп сондаги конлар топилгани ва ишлаб тургани учун уни "Гранит штати" деб аташади. 2003 йилда қулаганига қарамасдан, ҳамон "Чол-қоя" Нью-Хэмпшир штатининг рамзи ҳисобланади.\nНью-Хэмпшир либерал штат бўлса-да, кўпчиликни ҳайрон қолдириб узоқ йиллардан бери Республикачиларга овоз бериб келади. Охирги сайловда бу ерда Барак Обама кўп сондаги овозни қўлга киритган, аммо 2000 йилда Нью-Хэмпширда Жорж Буш ғалаба қозонган эди. 2010 йилдаги сайловларда бу штатдан Республикачилар Сенатдаги ўринни ва икки конгресс туманини қўлга киритдилар. Митт Ромниинг қўшни Массачусетс штатида губернатор бўлганлиги омили бу ерда Рсепубликачилар ғалабасига етаклаши ҳам мумкин.\nШтат аҳолиси бу ерда мамлакатдаги биринчи "праймериз" - партия ичидаги талабгорларни аниқлаб бериш тадбири ўтказилиши билан фахрланадилар ва номзодлар билан шахсан учрашишни ёқтирадилар. Штат ўзининг мустақил, аксилҳукумат руҳи билан машҳур. Нью-Хэмпширда солиқ фоизлари камлиги кўплаб бизнесменларни ўзига жалб этади.\n$62,629 йиллик ўртача даромад\n8.7% қашшоқлик даражаси\n5.7% ишсизлик даражаси\nНЬЮ-МЕКСИКО, 5 овоз\nНью-Мексико штати байроғида Зиа - ҳиндуларнинг қуёш рамзи акс этган. Бу штат ҳинду аҳолисининг кўплиги жиҳатидан АҚШдаги иккинчи штат ҳисобланади.\nНью-Мексикодаги 2000 ва 2004 йиллардаги сайловлар анча таранг кечган. 2000 йилда Алберт Гор бу ерда атиги 366 овоз билан устун келган. 2004 йилда эса Жорж Буш рақибидан 6000 кўп овоз тўплаган. 2008 йилги сайловда Барак Обама 15 фоиз кўп овоз йиғишга муваффақ бўлган. Сўнгги омма фикри сўровлари натижаларига кўра, бу ерда Демократларнинг дастаклови анча кучли.\nШтатдаги турли ҳудудларнинг сиёсий қарашлари турличадир. Нью-Мексико шимолидаги шаҳарликлар орасида Демократлар мавқеси кучли бўлса, штат жануби-шарқидаги Техасга чегарадош ҳудудларда Республикачиларни кўпроқ ёқтиришади. Штатнинг Лотин америкалик аҳолиси 2008 йилда Барак Обама учун овоз беришган, бироқ у ўзининг иммиграция ислоҳотларини амалга оширишнинг уддасидан чиқолгани йўқ. Республикачиларнинг муҳожирликка оид сиёсати испан тилидаги аҳоли истаётган сиёсатдан фарқ қилади.\n$42,737 йиллик ўртача даромад\n16.2% қашшоқлик даражаси\n6.5% ишсизлик даражаси\nШИМОЛИЙ КАРОЛИНА, 15 овоз\nШимолий Каролина ўзининг Китти Хок шаҳри билан машҳур. Бу шаҳар четида тарихда биринчи марта ака-ука Райтлар 1903 йилда ўт оладиган моторли учоқ парвозини амалга оширганлар.\nШимолий Каролина кўп йиллар мобайнида Республикачиларни қўллаб-қувватлайдиган штат бўлиб келган. 2008 йилда бу штатда Барак Обама унча кўп фарқ билан бўлмаса ҳам ғалабани қўлга киритган. Унинг ушбу ғалабаси сабаби сўнгги ўн йилликларда штатда кечаётган демографик ўзгаришлар билан ҳам изоҳланади.\nШимолий Каролина мамлакат жанубидаги энг истиқболли ва тез ривожланаётган штат ҳисобланади. Бу ерга охирги йилларда олий маълумотли мутахассислар келиши кўпайган. Улар асосан Шимолий Каролина юраги ёки "тадқиқот учбурчаги" деб аталаётган Роли ва Дарем шаҳарларига келишмоқда. Бу ерда аввалдан қора танлилар кўп истиқомат қилишган, охирги пайтда испан тилида сўзлашувчилар оқими ҳам кучайган. Буларнинг бари шундоқ ҳам сони кўп бўлган Демократларнинг дастакловчиларини кўпайтирмоқда.\n$45,131 йиллик ўртача даромад\n15.1% қашшоқлик даражаси\n9.7% ишсизлик даражаси\nОХАЙО, 18 овоз\nОхайода АҚШни бошқарган етти президент туғилиб ўсгани учун бу штатни Президентларнинг Замонавий Она-Ватани деб ҳам аташ удум бўлган. Бироқ охайолик энг машҳур инсон электр лампочка кашфиётчиси Томас Эдисондир.\nОхайо 1960 йилдан буён мағлубиятга учраган номзодга овоз берган эмас. Шунинг учун ҳам бу штат мавқеига мамлакатдаги сайлов натижасини белгилаб берувчи индикатор сифатида ҳам қаралади. Шунинг учун 2012 йилда барчанинг нигоҳи ушбу штатга қадалади, Барак Обама бу ерда ўз мавқеини сақлаб қоладими, деган маънода. Аммо сўровлар Охайода жаноб Обама дастаклови кучли эмаслигига ишора қилган. 2010 йилдаги губернаторлик сайлови ва Сенатга ўрта сайловларда бу ерда ғалабага эришган Республикачилар ўз мавқеларини мустаҳкамлашга интиладилар.\nҚўшнилари Мичиган ва Пенсилваниядек Охайо ҳам бир пайтлар саноати ривожланган ва бугунга келиб тараққиёти бироз сўнган штат ҳисобланади. Аммо бугун ҳам штат дунёга машҳур "Procter and Gamble" ва автомобил ғилдираклари ишлаб чиқарадиган "Firestone Tires" ширкатлари ватанидир. 2007-2009 йиллардаги рецессия штат иқтисодиётига кучли зарба берди. Шу боис ҳам бу ерлик сайловчилар асосий эътиборида номзодларнинг иқтисодий дастури бўлиши шубҳасиз.\n$46,838 йиллик ўртача даромад\n14.5% қашшоқлик даражаси\n7.2% ишсизлик даражаси\nПЕНСИЛВАНИЯ, 20 овоз\nАйнан Пенсилванияда АҚШ мустақиллиги декларацияси имзоланган ва 1776 йилда Озодлик Қўнғироқлари садоларига маҳаллий одамлар декларацининг ўқиб ёълон қилиниши маросимига тўпланганлар. Пенсилвания Америка Қўшма Штатларининг энг муҳим штатларидан бири саналади.\nПенсилвания 1992 йилдан бери президентлик сайловларида Демократ номзодларни қўллаб-қувватлаб келган бўлса-да, 2000 ва 2004 йиллардаги овоз бериш анча таранг кечган. Бундан ташқари, 2010 йилдаги Сенатга ўрта сайловлар ва губернаторлик сайловида Республикачилар ютиб чиққан эдилар. Шу боис ҳам Барак Обаманинг рақиби камида осон бўлмаган курашга умид қила олади.\nСиёсий маслаҳатчи Жеймс Карвиллнинг Пенсилвания ҳақида билдирган фикри бу ердаги вазиятни жуда тўғри ифодалаган, деб кўрилади: "Бу Филаделфия ва Питтсбург, уларнинг ўртасида эса Алабама". Штат шарқи ва ғарбидаги саноат шаҳарлари Демократларни дастаклашади, штат марказида жойлашган қишлоқ хўжалиги ҳудудларида эса Республикачилар машҳур.\n$50,028 йиллик ўртача даромад\n13.2% қашшоқлик даражаси\n8.1% ишсизлик даражаси\nВИРЖИНИЯ, 13 овоз\nАмерика Қўшма Штатларининг сайланган аксар президентлари виржинияликлар бўлгани боис бу штатни Президентлар Она-Ватани деб ҳам аташади. Жумладан Томас Жефферсоннинг Монтичеллодаги мулки миллий мерос ҳисобланади.\nМамлакат жанубидаги аксар штатларга ўхшаб Виржиния ҳам АҚШдаги Фуқаролар урушидан бошлаб 1960 йилларгача демократ штат бўлиб келган. Аммо Демократларнинг фуқаролар ҳуқуқларига доир ислоҳотларидан ҳафсалалари пир бўлган виржинияликлар Республикачиларнинг дастакловчиларига айланганлар.\nЛекин охирги йилларда Вашингтон атрофидаги яшил бўлгаларда аҳолининг кўпайгани ва испан тилида сўзлашувчи муҳожирлар сонининг ортиб бориши Демократлар дастакловини ҳам оширди. Тарихан штат аҳолисининг кўпчилиги қора танлилар бўлгани ва охирги ўзгаришлар инобатга олинса, штат сайлов натижасини башорат қилиш қийин бўлган ҳудудга айланади. 2008 йилда бу ерда Барак Обама анча овозни қўлга киритди(Бу Демократларнинг 1964 йилдан кейинги илк ғалабаси бўлди) ва ҳозир икки штат сенаторлиги ҳам Демократлар қўлида. Аммо 2009 йилдаги губернаторлик сайловида Республикачилар ғалаба қозонган ва 2012 йил ноябридаги президентлик пойгасида ҳам шунга умид боғлаганлар.\n$60,539 йиллик ўртача даромад\n10.4% қашшоқлик даражаси\nВИСКОНСИН, 10 овоз\nШтат герби, штат муҳри, байроғи ва ҳатто расмий гимнида ҳам бўрсиқ акс этган бўлиб, ижро этилиши сабабидан Висконсин Бўрсиқ штати деб аталади.\nВисконсинда 1988 йилги президентлик сайловидан буён Демократларнинг қўли баланд келади. Лекин 2000 ва 2004 йиллардаги сайловларда Республикачилар кам фарқ билан ютқазган. Шунингдек, 2010 йилдаги губернаторлик ва Сенат ўрни учун курашда Республикачилар ғалаба қозонганлар. Шу боис ҳам бу штатдаги кураш енгил кечмайди.\nБарак Обама 2008 йилда бу штатда қўлга киритган салмоқли ғалабасини сақлаб қолишга умид қилмоқда. Бунда штатдаги кучли касаба уюшмалари дастагига умид қилмоқда. Касаба уюшмалари штатнинг янги Республикачи губернатори Скотт Уолкерга мухолифат мавқеини эгаллаганлар, бунга янги губернаторнинг ишчиларнинг музокаралардаги ҳақ-ҳуқуқларини чеклашга қаратилган баҳсли ғояси сабаб бўлган. Бу ғоя оммавий норозиликларга ҳамда штат губернаторлиги учун янги сайловларни ўтказиш чақириқларига сабаб бўлди.\n$51,257 йиллик ўртача даромад\n11,5% қашшоқлик даражаси\n7.5% ишсизлик даражаси\n* Небраска ва Мэн штатларидан ташқари. Мазкур штатларда овозлар конгресс вакиллари ва умумий овозлар пропорционал тарзда бўлингач, ҳисоблаб чиқилади


Архивы ТАДБИР - tafsilar.info\nЎзбекистон Президенти Олий Евроосиё Иқтисодий Кенгаши йиғилишида сўзга чиқди\n12 Dekabr 01:37 by Редакция\nЎзбекистон Президенти Белорусия Александр Лукашенко бошчилигидаги Олий Евроосиё Иқтисодий Кенгаши йиғилишида сўзга чиқди. Маълум қилинишича, тадбирда Қозоғистоннинг биринчи Президенти Нурсултон Назарбоев, Россия Президенти Владимир Путин, Қозоғистон Республикаси Президенти Кассим-Жомарт Токаев, Қирғизистон Республикаси Президенти вазифасини бажарувчи Талант Мамитов ва Арманистон Республикаси Бош вазири Никол Пашинян иштирок этишган. Учрашувда Молдова Президенти Игор Додон Евроосиё иқтисодий иттифоқидаги кузатувчи\n18-21 декабр кунлари ёшлар форуми бўлиб ўтади\n11 Dekabr 18:48 by Редакция\n18-21 декабр кунлари Тошкентда Тошкент ёшлар форуми бўлиб ўтади. Тадбир дастурида вазирлар, блоггерлар билан учрашувлар, ёшлар учун лойиҳалар тақдимоти, қисқа метражли филмлар намойиши ва гала-концерт режалаштирилган. Тадбир Тошкент шаҳар ҳокимлиги, Ёшлар билан ишлаш агентлиги ва Ўзбекистон ёшлар иттифоқи томонидан ташкил этилган. Форумда талабалар, фаол ёшлар, ҳукумат аъзолари, вазирлик ва идоралар раҳбарлари, санъат ва маданият намояндалари,\nБЎЛИБ ЎТАДИЁШЛАР ФОРУМИРЕЖАЛАШТИРИЛГАНТАДБИРТОШКЕНТ\nАвтомобилдан пул ўғирлаган шахс қўлга олинди\n02 Sentabr 15:54 by Редакция\nТошкент шаҳар ички ишлар бошқармаси ходимлари автомашинадан катта миқдордаги пулни ўғирлаган ўғрини топдилар ва ушладилар. 20 август куни Қашқадарё вилоятида яшовчи 29 ёшли Замирбек Н. Олмазор вилояти ички ишлар органларига мурожаат қилган, эркак шу куни соат 21.50 ларда номаълум шахс автомашинанинг очиқ ва қаровсиз қолганлигидан фойдаланиб, автомашинадан 17 000 000 сўм ўғирлаб кетганини айтган. Ушбу\n19 Avgust 19:29 by Редакция\nАрсен Длянчев – Unique Present Media Holding тадбир компанияси асосчиси ва Ўзбекистон тадбир агентликлари уюшмаси раиси, кўнгилочар индустриянинг ҳозирги ҳолатидан хавотир билдирди. Карантиннинг таъсири Карантин бизнинг ишимизни бутунлай тўхтатди, мутлақо ҳамма нарса тўхтатилди. Биз тадбирларни ташкиллаштира олмадик. Ва яқин вақтгача ҳар қандай форматда бу мумкин эмас эди. Тадбирларни ўтказиш муҳим аҳамиятга эга эмаслигини барчамиз яхши\nUNIQUE PRESENT MEDIA HOLDINGАРСЕН ДЛЯНЧЕВКЎНГИЛОЧАР СОҲАСИТАДБИР


Унутилаётган суннатлар (27-суннат): Таҳиятул масжид намози\nАбу Қатода розияллоҳу анҳудан ривоят қилинади. Пайғамбар соллаллоҳу алайҳи васаллам: "Қачон бирингиз масжидга кирса, ўтиришдан олдин икки ракат намоз ўқисин", дедилар (Бешовлари ривоят қилган).\nҲанафий мазҳабида имом хутба ўқиётган бўлса таҳийяти масжид ўқилмайди.\nМасжидга кирганда бирор узр билан таҳийяти масжид намозини ўқий олмаса, "Субҳаналлоҳи валҳамдулиллаҳи ва лаа илаҳа иллаллоҳу валлоҳу акбар"ни айтса кифоя қилади.\nДругие материалы в этой категории: « Қандай чиройли овоз!\tИмом Табарий: Қирқ йил давомида кунига қирқ варақдан асар ёзган олим »


ЎзА - "Олмалиқ" – Ўзбекистон кубоги соҳиби\n"Олмалиқ" – Ўзбекистон кубоги соҳиби\n04.04.2017 12:12 Чоп этиш версияси\nПойтахтимиздаги "Ўзбекистон" спорт мажмуасида ўтказилган футзал бўйича XXI Ўзбекистон кубогининг финал учрашувида "Ардус" ва "Олмалиқ" жамоалари ўзаро баҳслашди.\nМусобақанинг ярим финалида мамлакат кубогининг амалдаги соҳиби – “Ардус” "Металлург" клубини 5:1 ҳисобида мағлубиятга учратган эди. “Олмалиқ” эса "Дўстлик-AIN" жамоаси устидан 2:1 ҳисобида ғалаба қозонган.\nҲал қилувчи баҳс кутилганидек муросасиз курашларга бой бўлди. Учрашувда "Олмалиқ" жамоаси 3:2 ҳисобида ғалаба қозониб, ўз тарихида илк бор кубок соҳибига айланди. Жамоага ғалаба келтирган голларга Сирожиддин Маҳмудов, Жамолиддин Шарипов ва Артур Юнусов муаллифлик қилди.\nБайрам Айтмуродов, Муҳаммад Амин (сурат), ЎзА


@samarqand_prokuratura - Kanal statistikasi Самарқанд вилоят прокуратураси - Samarqand viloyat prokuraturasi. Telegram Analytics\n@samarqand_prokuratura Yoqdi 0\n10 Jul, 21:37\n21 May, 23:01\n27 Feb, 14:58\n31 Jan, 11:23\n6 Dec 2019, 05:58\n@samarqand_prokuratura iqtibos olgan kanallari\nСамарқанд вилоят прокуратураси - Samarqand viloyat prokuraturasi 18 Nov 2019, 20:05\nК.ТЎРАМУРОДНИНГ ИНТЕРНЕТ ТАРМОҒИГА ЖОЙЛАШТИРГАН ВИДЕО ЛАВҲАСИДА БАЁН ЭТИЛГАН ҲОЛАТЛАР ЮЗАСИДАН БАЁНОТ\nКаримберди Тўрамурод интернет тармоғига “Самарқандда янги мафия!” номли видео лавҳа жойлаштириб, унда фуқаро С.Исматованинг аризалари бўйича тергов ва суд ишлари ҳақида ўзининг фикрларини билдирган.\nМазкур видео лавҳада номлари қайд этилган З.Рустамова ва бошқаларга (лавҳада айрим шахсларнинг исми шарифи ўзгартирилган) оид бўлган жиноят ишлари вилоят прокуратураси томонидан назорат тартибида ўрганилди.\nИш ҳужжатларига кўра, С.Исматованинг берган аризалари асосида 2014-1018 йилларда ҳуқуқни муҳофаза қилувчи органлар томонидан номлари қайд этилган шахсларга нисбатан жиноят процессуал қонунчилик талабларига биноан тезкор тадбирлар ўтказилиб, мансабдор ва масъул шахслар порахўрликка мойиллик билдириб, муайян ҳаракатларни бажариш эвазига тамагирлик ва фирибгарлик йўли билан пора талаб қилиб, пора предметини (пул маблағлари) олган вақтда, яъни жиноят устида ушланиб, тегишли процессуал ҳужжатлар расмийлаштирилган.\nТадбирларда ушланган шахсларнинг айби:\n- Тамагирлик йўли билан пул маблағларини сўраганлигини тасдиқловчи аудио ёзувлар;\n- Тадбир давомида ашёвий далил сифатида олинган кимёвий ишлов берилган пуллар;\n- Пора билан ушланган шахсни қўлидан ёки кийимларидан топилган кимёвий кукун намуналари;\n- Ўзларининг иқрорлик кўрсатмалари;\n- Жиноят ишларидаги ҳодиса жойини кўздан кечириш баённомалари;\n- Тамагир шахсларнинг аудио ёзувларни стенограмма баённомалари;\n- Тадбир давомида олинган ашёвий далиллар бўйича ўтказилган суд кимёвий экспертиза хулосалари;\n- Гувоҳларнинг кўрсатувлари, юзлаштириш баённомалари ва бошқа объектив далиллар билан ўз тасдиғини топган.\nВидео лавҳада қайд этилган шахслар ҳимоя ҳуқуқи билан таъминланган ҳолда барча жиноят ишлари бўйича қонунда белгиланган тартибда тергов ҳаракатлари олиб борилиб, уларга нисбатан жиноят кодексининг тегишли моддалари билан айб эълон қилинган ва улар тергов якуни билан иш ҳужжатлари билан таништирилиб, жиноят ишлари айблов хулосалари билан судларга юборилган.\nНомлари зикр этиб ўтилган шахсларга нисбатан жиноят ишлари судларда ашёвий далилларга ва уларнинг қонунийлигига алоҳида эътибор берган ҳолда кўрилган ва айблов ҳукми чиқарилиб, қонунда белгиланган жазо чоралари тайинланган.\nФуқаро З.Рустамовадан ташқари бошқа судланувчилар суд ҳукмидан норози бўлиб, шикоят қилмаган. З.Рустамовага нисбатан бўлган жиноят иши юқори суд инстанцияларда кўрилиб, унинг айби тўлиқ тасдиқланган деб топилган.\nБундан ташқари, видеолавҳада барча жиноят ишларида Мўмин Ботиров гувоҳ сифатида ўтганлиги ва ушбу тадбирлар вилоятнинг турли шаҳар ва туманларида ўтказилганлиги кўрсатилган бўлсада, М.Ботиров Департаментнинг Самарқанд вилоят бошқармаси томонидан 11.07.2016 йилда ва ДХХ вилоят бошқармаси томонидан 15.02.2017 йилда ўтказилган тадбирда бир мартадан иштирок этганлиги, ушбу иккала тадбир ҳам Самарқанд шаҳрида ўтказилганлиги аниқланган.\nВилоят прокуратураси томонидан юқорида қайд қилинган жиноят ишлар назорат тартибида ўрганилганда, ишлар бўйича чиқарилган ҳукмларни бекор қилишга асослар топилмади.\nС.Исматованинг барча мурожаатлари Ўзбекистон Республикаси “Жисмоний ва юридик шахсларнинг мурожаатлари тўғрисида”ги Қонунига амал қилган ҳолда кўриб чиқилганлиги билдирилади.\nСамарқанд вилоят прокуратураси - Samarqand viloyat prokuraturasi 6 Nov 2019, 18:24\n«Қора сув» массивида бўлиб ўтган уришиш юзасидан\n2019 йил 6 ноябрь куни Самарқанд шаҳар «Қора сув» массиви «Обод Маскан» маҳалласи ҳудудида қурилаётган кўп қаватли уйларнинг қурилиш майдонида қурилиш-монтаж ишларини олиб бораётган Туркия давлати ва Ўзбекистон Республикаси фуқаролари қурилиш майдони ҳовлисида ўзаро келиб чиққан келишмовчилик оқибатида уришиб жанжаллашишган.\nҲолат юзасидан Ўзбекистон Республикаси Жиноят Кодексининг\n277-моддаси 2-қисми “б” банди (безорилик) билан жиноят иши қўзғатилиб, Самарқанд шаҳри бўйича ИИО ФМБ ҳузуридаги ТБ томонидан дастлабки тергов ҳаракатлари олиб борилмоқда.\nЖомбой туманида қасддан одам ўлдирилганлиги юзасидан\n2019 йил 5 ноябрь куни Жомбой тумани Гулистон маҳалласида жойлашган савдо дўкони олдида фуқаро Х.У. билан Н.Н. ўрталарида ўзаро келишмовчилик келиб чиқиб, У.Х. ароқ шишаси билан Н.Н.нинг бош қисмига ва ўзи билан бирга олиб юрган ошхона пичоғи билан қорин ҳамда кўз қисмига уриб, воқеа жойидан қочиб кетган.\nОқибатда Н.Н. туман шифохонасига олиб борилиб, кўрсатилган тиббий муолажаларга қарамасдан вафот этган.\nМазкур ҳолат юзасидан 2019 йил 5 ноябрь куни Жомбой туман прокуратураси томонидан У.Х.га нисбатан ЖКнинг 97-моддаси 1-қисми (қасддан одам ўлдириш) билан жиноят иши қўзғатилиб, У.Х. ҳимоя ҳуқуқи билан таъминланган ҳолда ЖПКнинг 221-моддаси тартибида гумонланувчи тариқасида ушланган.\nСамарқанд вилоят прокуратураси - Samarqand viloyat prokuraturasi 5 Nov 2019, 13:33\nҲурматли канал аъзолари! Самарқанд вилоят прокуратураси Жамоатчилик билан алоқалар ва ҳуқуқий ахборот тармоғи кенг жамоатчиликка прокуратура фаолиятидаги янгиликлар ва хабарларни етказиш мақсадида "Telegram" ижтимоий тармоғида ўзининг расмий каналини очди.


Мисрда 3 кунлик мотам эълон қилинди\n23:48 / 09.04.2017\nМисрда Танта ва Искандариядаги черковларда содир этилган портлашлар сабабли 3 кунлик мотам эълон қилинди. Бу ҳақда "Дот Маср" янгиликлар портали маълум қилди.\nМисрда 9 апрелда бир неча соатлик фарқ билан иккита портлаш содир этилди. Биринчи портлаш эрталаб Танта шаҳрининг бош черковида содир этилган. Бу ерда 31 киши ҳалок бўлган, ўнлаб одамлар жароҳат олган. Портлашни ибодат вақтида черковга кириб олган худкуш амалга оширган.\nКейинроқ Мисрнинг йириклиги бўйича иккинчи шаҳри ҳисобланган Искандарияда ҳам худкуш черковга кираверишда ўзини портлатган. Бу вақтда черковда копт патриархи Тавадрос II бўлган. Бу терактда ҳалок бўлганлар орасида 4 нафар полициячи бор бўлиб, улар ўзларининг ҳаётлари эвазига худкушни тўхтатиб, унинг черковга киришига йўл қўймаганлар. Бунинг эвазига кўпроқ қурбонлар бўлишининг олди олинган.\nтеракт мотам Миср


Месси 2011 йилдан буён илк марта қаторасига 4та ўйинда гол ура олмади\n12:13 / 10.04.2016\n«Барселона» жамоаси ҳужумчиси Лионель Месси «Реал Сосьедад»га қарши Испания чемпионатининг 32 тури доирасида ўтказилган ва 0:1 ҳисобидаги мағлубият билан якунланган ўйиндан кейин ўзининг голсиз сериясини 4та ўйинга етказди.\nПримера тарихидаги энг яхши тўпурар 362 дақиқадан буён ўйинларда гол ура олмаяпти. Унинг бундай голсиз серияси охирги марта 2011 йилда қайд этилганди. Ўшанда аргентиналик футболчи 416 дақиқа давомида рақиблар дарвозасини ишғол эта олмаганди. Унинг голсиз серияси ўша мавсумда ЕЧЛ финалида тўхтаган, у «Манчестер Юнайтед»га қарши 3:1 ҳисобида якунланган ўйиндаги голларнинг учинчисига муаллифлик қилганди.\nЖорий мавсумда Месси турли турнирлар доирасидаги 41 учрашувда 37та гол урган.\nУнинг фаолиятида урилган голлари сони 499та бўлиб турибди.


Qalampir.uz - Президент солиқ сиёсати юзасидан видеоселектор йиғилиши ўтказди\n20:32, 20.12.2018 Жамият\nШавкат Мирзиёев раислигида янги қабул қилинган солиқ сиёсати концепциясини амалиётга тўлиқ татбиқ қилиш масалалари бўйича видеоселектор йиғилиши ўтказилди.\nБугун, 20 декабрь куни Ўзбекистон Республикаси Президенти Шавкат Мирзиёев раислигида янги қабул қилинган солиқ сиёсати концепциясини амалиётга тўлиқ татбиқ қилиш масалалари бўйича видеоселектор йиғилиши ўтказилди.\nОчиқ-ошкора ва адолатли солиқ тизими иқтисодиёт ривожининг энг муҳим асосидир. Лекин мамлакатда ҳозиргача амал қилиб келинаётган солиқ маъмуриятчилигида кўплаб ноаниқликлар борлиги бизнес, тадбиркорлик, инвестиция соҳалари равнақига тўсиқ бўлаётган эди. Ставкаларнинг юқорилиги инсофли солиқ тўловчиларни қийнаб келарди.\nШулар ҳақда фикр юритар экан, Президент “Ўзбекистонда қачон шундай йирик брендларга эга бўламиз?”, дея савол қўйди.\n“Умумбелгиланган солиқ ҳисобланиши ва юритилишида энг мураккаб тўлов тури бу қўшилган қиймат солиғидир. Бу борада енгиллик яратиш учун уни икки йил мобайнида босқичма-босқич жорий этишни режалаштирганмиз”, деди Шавкат Мирзиёев\nДавлат раҳбари қўшилган қиймат солиғини кичик бизнесга ҳам жорий этиш натижасида нарх-наво ошиб кетишининг олдини олиш масаласига алоҳида эътибор қаратди.\nШу боис Президент қўшилган қиймат солиғини ўн кун муддатда қоплаб беришни назарда тутувчи соддалаштирилган тартибни жорий қилиш зарурлигини таъкидлади.\n“Янги солиқ кодекси солиққа тортиш бўйича барча тартиб, механизм ва услубларни тўлиқ қамраб олиши, ҳамма учун тушунарли бўлиши керак. Бу ишлар адолатли ва рағбатлантирувчи солиқ тизимини яратиш бўйича қўйган биринчи қадамларимиздир”, деди давлат раҳбари.\nТеглар:солиқ сиёсати видеоселектор\n14:20, 25.12.2018 13 383


Мутлақ чемпион пул сабаб UFC’дан кетади | Qalampir.uz\nМутлақ чемпион пул сабаб UFC’дан кетади\nСпорт\t14 Январь 12:17 3706\nСупер оғир вазн тоифасида UFC чемпиони, камерунлик аралаш яккакураш устаси Франсис Нганну аввалги шартномаси бўйича бошқа ҳеч қачон, жанг қилмаслигини маълум қилди. Чунки чемпион кам маош олаётганидан норози.\n“Мен энди 500 000 ёки 600 000 АҚШ доллари учун курашмайман, ҳаммаси тугади. Навбатдаги жангга шахсий сабабларга кўра розилик бердим, чунки ишонч ҳосил қилмоқчиман. Бу адолатли бўладими ёки йўқ, мен ушбу шартнома бўйича ортиқ жанг қилмайман”, дейди Нганну “BJ Penn”га берган интервьюсида маълум қилди.\nБироқ, Франсис Нганну иш ҳақи ошишини кутмоқда. Агар унинг таклифи инобатга олинса, шартномани янгилаши мумкин.\nЭслатиб ўтамиз, Нганну жорий йилнинг 22 январь куни Калифорния штатининг Анахайм шаҳрида бўлиб ўтадиган UFC 270 мусобақасининг асосий жангида франциялик собиқ жамоадоши Сирил Ганга қарши илк марта ўз камарини ҳимоя қилади.\nМаълумот учун, Нганну 2021 йилда премьера қилинган “Форсаж 9” фильмида роль ижро этган.\nUFC Дана Уайт Нганну\n18 Январь 15:46 84215\n19 Январь 14:56 67910\n18 Январь 22:59 63909\n18 Январь 17:47 49529\n17 Январь 20:39 39980


05:00 / 01.03.2017 2639 pdf Ўқиш режими + -\nИбн Аббос розияллоҳу анҳу айтадилар: “Жаннатдаги бирор нарса дунёдаги бирор нарсага ўхшамайди. Уларнинг фақат исми ўхшайди, холос”.\nҲа, жаннатдаги неъматлар бу дунёдаги неъматларга зоҳиран ўхшасада, аслида, бир-биридан тубдан фарқ қилади. Масалан, бу дунёдаги анорни олиб кўрайлик. Жаннатда ҳам анор бор. Бироқ, жаннат анори билан биз мазза қилиб ейдиган анорнинг ўртасида осмон билан ерча фарқ бор. Дўзахдаги азоблар билан бу дунёдаги мусибатлар борасида ҳам худди шундай дейиш мумкин.\nБиз ушбу мақолада бу дунёдаги ўша намуна бўладиган азоб ёки мукофотлар ҳақида қисқача гапириб ўтмоқчимиз.\nЗолим қилган зулмига ўлишидан олдин бу дунёда ҳам азобланади. Бошқа гуноҳларни содир этганларда ҳам худди шу ҳол содир бўлади. Қуръони каримдаги “Кимки ёмонлик қилса, ўша (ёмонлик) билан жазоланур” (Нисо, 123), оятининг мазмун-моҳияти ҳам шундан иборатдир.\nКўпинча гуноҳ қилиб юрувчи одамнинг жонига, молига, оиласига ҳеч нарса бўлмай, соғ-саломат юрганини кўриб қоламиз. Ўзимизча “Ана, гуноҳ қилса ҳам соғ-омон юрибди-ку!” деб ўйлаймиз. Ваҳоланки, ўша одам қилаётган гуноҳларига қиёматда азоб берилишини ўйламай ғафлатда юрганининг ўзи унинг учун бу дунёдаги жазодир.\nБаъзи уламолар: “Гуноҳдан кейин яна гуноҳ қилиш, аввалги гуноҳ учун жазо, яхшиликдан кейин яна яхшилик қилиш, аввалги яхшилик учун мукофотдир” дейишган.\nКўпинча, бу дунёдаги жазо маънавий бўлади.\nБани Исроил қавмидан бир киши: “Эй Роббим, Сенга қанча гуноҳларни содир этаман. Нега мени ҳеч азобламайсан?” деб сўраганида, унга “Сени кўп жазолайман. Лекин сен эътибор бермайсан. Сени ўзимга муножот қилганингда ҳис қиладиган ҳаловатингдан маҳрум қилиб қўймадимми?!” дейилган экан. Азобнинг дунёдаги ушбу тури ҳақида бироз ўйлаб кўрган киши, албатта, англаб етади.\nРоббимиз Қуръони каримда шундай марҳамат қилади: “(Эй, инсонлар!) Сизларга не мусибат етса, бас, ўз қўлларингиз қилган нарса (гуноҳ) сабаблидир. Яна У кўп (гуноҳлар)ни афв этиб турур. (Акс ҳолда мусибат бундан ҳам кўп бўлур эди.)” (Шўро, 30).\nБаъзилар кўзларини тийишга эътиборсизлик қилиб, номаҳрамларга бемалол қарашади. Натижада, кўриб, ибрат олиш неъматидан маҳрум бўлишади.\nТиллари билан ғийбат, ёлғон, чақимчилик, туҳмат, бўҳтон ва бошқа гуноҳларни содир этишади. Натижада, ростгўйлик, таъсирли гапириш, кўп Қуръон ўқиш, Аллоҳни кўп зикр қилиш каби неъматлардан маҳрум бўлишади. Буларга қўшимча тарзда уларнинг қалблари ҳам софликдан, салимликдан маҳрум бўлади.\nЕяётган таомлари, ичаётган ичимликларининг ҳалол ёки ҳаромлигига эътиборсиз бўлишади-да, пировардида, кечалари туриб ибодат қилиш ҳамда ибодатлардаги ҳаловат неъматидан мосуво бўлишади. Бунинг акси ўлароқ, ўзини тузатган, тақво қилган киши ҳам тақвосининг мукофотини бу дунёнинг ўзидаёқ қўлга киритади.\nАбу Умома розияллоҳу анҳудан ривоят қилинади, Пайғамбар соллаллоҳу алайҳи васаллам дедилар: “Аллоҳ таоло: “Бегона аёлга назар солиш шайтоннинг заҳарланган ўқларидан бир ўқдир. Кимки ўша қарашни менинг розилигим учун тарк қилса, мен унинг ўрнига бир иймон бераманки, унинг ҳаловатини қалбида ҳис қилади” деди” дедилар.\nБошқа бир ҳадисда “Тонгда ухлаш ризқни қияди” дейилган бўлса, яна бирида эса “Банда қилган гуноҳи сабабли ризқдан маҳрум бўлади” дейилган.\nФузайл ибн Иёз раҳимаҳуллоҳ айтадилар: “Мен Аллоҳ азза ва жаллага гуноҳ қилганимда, шу гуноҳимнинг жазосини хулқимдан, уловимдан ва жориямдан кўраман”.\nУсмон Найсабурий Жума намозига кетаётганларида пойабзалларининг боғичи узилиб кетди. Уни тузатишга бир соат вақтлари кетди. Шунда у киши: “Бунинг ипи жума намозига ғусл қилмаганим сабабли узилди” дедилар.\nЮсуф алайҳиссаломнинг акалари у кишига зулм қилишга қўл уришди ва “Уни (Миср бозорида) арзон – саноқли дирҳамларга сотдилар”, кейинчалик, қилмишларининг жазоси ўлароқ ўша сотган укаларига “Бизга хайр-садақа қилгин” деб ялиндилар.\nЮсуф алайҳиссалом Азизнинг хотини Зулайхо ҳаром ишга чорлаган пайтда сабр қилганлари учун ўша аёлга ҳалол йўл билан эга бўлдилар.\nЮсуф алайҳиссаломни йўлдан урмоқчи бўлиб, ниятига етолмаганда “(Зулайхо) деди: “Оилангга ёмонликни раво кўрган кишининг жазоси ҳибсга олиниш ёки аламли азобдан бошқа бўлмаслиги керак”. Кейинчалик, бу қилмишининг жазоси ўлароқ “Азизнинг хотини (Зулайхо) деди: “Мана энди, ҳақиқат рўёбга чиқди. Ундан мен (жинсий) майллик талаб қилган эдим”.\nОятга эътибор берсак, ўз оғзи билан бегуноҳ Пайғамбарга туҳмат қилган аёл яна ўз оғзи билан ҳамма айб ўзида эканини тан олмоқда. Албатта, бу ҳол қилмишининг дунёдаги жазосидир.\nАгар банда Аллоҳ розилигини кўзлаб маъсиятни тарк этса, албатта, бунинг мукофотини бу дунёнинг ўзида ҳам кўради. Пайғамбар алайҳиссалом бир ҳадисда шундай деганлар:\n“Агар камбағал бўлиб қолсангизлар, садақа бериш орқали Аллоҳ билан савдо қилинглар”.\nЯъни, садақа қилиб туриш фақирлик, камбағалликнинг олдини олади ёки камбағалликдан тезроқ қутулишга ёрдам беради.\nБаъзилар вақтинчалик, ўткинчи роҳат ва лаззатни деб гуноҳларга қўл уришади. Нафсларига шариат ман қилган йўлларни кенг очиб қўйишади. Натижада эса, бу дунёда бир умр шармандалик, охиратда эса аламли азобга дучор бўлишади. Ўйлаганлари тескари натижа беради. Яъни, бир соатлик лаззат бир умрлик надоматга айланади.\nАллоҳ таоло барчаларимизни фақат солиҳ амал қиладиган, гуноҳлардан узоқ юрадиган бандаларидан қилсин. Омин!\nАбул Фараж ал-Жавзийнинг “Сойдул хотир”\n05:00 / 01.03.2017 2525\n05:00 / 01.03.2017 4125\n2632 10:10 / 22.03.2019\n2498 05:00 / 01.03.2017\n2205 14:00 / 21.03.2020\n3194 14:03 / 07.12.2018


Намуна бўлиш — Dilkashradio.com\n«Худонинг каломи қораланмаслиги учун, улар ўз эрлари ва болаларини севадиган, рўзғорга жонкуяр, вазмин, иффатли, хушфеъл, эрларига бўйсунадиган бўлсинлар.» (Тит 2:5).\nАссалому алайкум қадрли опа-сингиллар. Юқоридаги оят айнан сизу-биз учун айтилган. Бу ҳар бир аёлга берилган вазифа. Уларнинг аёл сифатидаги энг асосий вазифаси, эри ва фарзандларини севиш, рўзғорга жонкуяр бўлиш ва эрига итоат қилишдир. Оилада ота ўзини қандай тутишидан қатъий назар; у фарзандларига ўта қаттиққўлми, ўта талабчанми, фарзандларининг ҳар бир ишини танқид қиладими, жаҳлдор ва тажовузкорми, отанинг оиладаги ҳукмронлиги ҳурмат қилиниши керак. Ҳар қандай ҳолатда ҳам отанинг ҳукмронлик ҳурматини сақлаб қола олган она ўз фарзандларига ҳам отасини ҳурмат қилишни, унга бўйсунишни ўргата олади.\nФарзанднинг ҳатосига отанинг қаттиққўллик билан берган жазоси, онанинг юрагини азоблайди. Аммо ўша дамда фарзанднинг ҳис-туйғуларидан кўра отасига ҳурмат билан муносабатда бўлиши муҳимроқдир. Фарзандга ёшлигидан отасига бўйсунишни, унга ҳурмат билан муносабатда бўлишни ўргатиш лозим. Ёшлигидан бундай нарсага ўргатилмаган ширин ва ҳиссиётга берилувчан фарзанд катта бўлганда, қайсар, жаҳлдор, нафратланадиган ва исёнкор бўлиб улғаяди.\n«Сулаймоннинг ҳикматлари. Доно фарзанд отага шодлик келтиради: нодон фарзанд эса онага қайғу» (Ҳик 10:1). Фарзанд улғайганида, оилага нафрат билан қарамаслиги учун, ота-она енг шимариб баравар ҳаракат қилишлари керак.\nОта фарзандларининг ҳурматини қозониши, чиндан ҳам уларни севишини, қадрлашини кўрсатиши, она эса отани қандай ҳурмат қилиш ва унга бўйсунишни амалда кўрсатиши керак. Доно она ота қаттиққўллик қилаётган пайтда, ҳис-туйғуларини жиловлай билиши ва отага бўйсуниш энг муҳим иш эканлигини, ўша дамда ўзини тутиши билан маълум қилади. Бола отасининг сабоқларидан қочиш учун онасининг ҳис-туйғуларидан фойдаланмасин. Ота фарзандига ҳаддан ташқари қаттиққўллик ёки шафқатсизлик қилмаса, донолик билан ва фарзандининг келажагини ўйлаб қилинган қаттиққўллик болага фақат фойда келтиради. Ота фарзандини жазолаётган пайтда биз оналар «боламга қаттиқ тегиб қўйяпти», — деб ўйлаймиз. Ҳаётда тўғри ҳаёт кечириш, ҳар бир ишни тўғри қилиш учун аёлга Худонинг донолиги керак.\nХудонинг донолигисиз, аёл қийин вазиятларда нима қилишни, қандай жавоб беришни ва қандай йўл тутишни билмай қолади. Мана шундай ҳолатларга тушиб қолмаслиги учун аёл доимо Худонинг бошқарувини ва донолигини сўраши керак. Аёл ва она, рафиқа сифатида ҳаётимизда қандай воқеа юз бермасин, ҳаммасини Худога ташлаб, Унинг марҳаматини ва бошқарувини кутиш биз томондан қилинган энг яхши иш бўлади. Шунга қарамай, момоларнинг ўгитлари ва Муқаддас калом ёзувлари бизнинг тўғри ҳаракат қилишимизга чироқ бўлиб хизмат қилади. Қийин дамларда қоқилиб қолмаслик учун, аввалдан улар ҳақида билиш зарар қилмайди. Азиз аёллар оила ва аёл ҳақида қанчалик кўп гапирмайлик шунчалик оздек. Кўпроқ маълумотни эса бизнинг www.najot.com сайтимиздан топиб мароқ билан ҳаёт йўлингизда ишлатишингиз мумкин. Доимо соғ ва омон бўлинг.


ХОРАЗМНИНГ БОСИБ ОЛИНИШИ ВА ШАЙХ НАЖМИДДИН КУБРОНИНГ ЎЛИМИ « Ўзбекистон Халқ Ҳаракати\nРовийлар айтурлар, Чингизхоннинг ўғлонлари Хоразмға келди. Хоразм халқи қўрғонға қамалди. Қалмоқлар қўрғонни қуршаб туштилар. Кеча ётиб, эртанг кўрсалар, қўрғон ўрнида йўқ. Отнинг кишнагани, молнинг боқирғони, итнинг ҳурган овози келур. Билмасларки, қайдин келур. Қалмоқзодалар алломаи Тусийға қараб айдилар: “Бу нечук сирдур. Мунинг иложи нечук бўлур?”. Алломаи Тусий қуръа ташлаб топдики, Шайх Нажмиддин Кубро каромат пардасини ёпибдурлар. Алломаи Тусий айди: “Киши буюринг, атроф жонибдин Хоразм аҳлидин бир киши топсунлар?”. Киши буюруб, бир балиқчини топиб, тутиб келтурдилар. Алломаи Тусий айди: “Мунга киши қўшингки, мунга қўрғон кўрунур. Хат ёзингки, Шайх Нажмиддин Кубро қўрғондин чиқсунлар. Оларға ҳеч кишининг дахли йўқ, деган хат ёзиб йиборсунлар”. Ул тутуб келган кишидин сўрдиларки: “Сан қаю ернинг фарзандисан?”. Ул айди: “Ман Карки фарзанди бўлурман”. Қалмоқ айди: “Карки хони йўқ. Сан Карки фарзандиға ўхшамассан?”. Онда ул бечора айди: “Ман қўрқғонимдин мундоғ дедим, йўқ эрса, Хоразм фарзандиман. Отам Шайх Нажмиддиннинг муридидур”.\nОндин сўнг хат ёзиб, мунга бир қалмоқ бачани ҳамроҳ этиб йибордилар. Бориб дарвозани қоқти. Дарвозабон сўрди: “Кимсан?”. Онда айди: “Фалонкаснинг ўғлиман. Балиқ тутар эрдим”. Дарвозабон Шайх Нажмиддиннинг қошлариға келиб бу сўзни айдилар. Шайх “киргузуб мунда келтургил”, дедилар. Дарвозабон киргузуб олиб келди. Олар хатни чиқариб Шайх Нажмиддинға бердилар. Шайх Нажмиддин ўқуб кўруб, айдилар: “Ман Хоразм аҳлининг яхши кунинда орасинда бўлуб, ямон кунинда чиқиб кетмасман!”. Сўнг қалмоқ бачани кузатиб, дарвозани тортиб, оёқларини узатиб, дарвозада ётдилар. Қалмоқбача Шайх Нажмиддиннинг сўзларини бориб хонзодасиға айди. Хонзода алломаи Тусийға айдики: “Қуръа ташланг. Не тадбир топилур?”. Алломаи Тусий қуръа ташлаб айди: “Отларнинг эгарларини қошин орқасиға қаратиб, эгарлаб миниб юруш қилинг!”.\nАммо ғаммозлар Хоразм шаҳзодасиға еткурдиларки, Шайх Нажмиддин дарвозада ётиб ҳар кимни киргузуб, чиқарур. Шаҳзода айди: “Айтинг, шайх бўлса хонақоҳда ўлтурсун, дарвозаға на иши бордур?”. Бу сўзни Шайх Нажмиддинға айдилар. Шайх Нажмиддин айди: “Дарвозада ишим бордур”. Ул ҳолда Хоразм шаҳзодаси ҳам қуръаандозларға айдики: “Қуръа ташланг, не кўрунур?”. Қуръаандозлар қуръа ташлаб айдилар: “Қалмоқларнинг отларининг эгарларининг қоши Чин тарафиға қараб турубдур. Балки қайтибдурлар!”. Ондин сўнг шаҳзода от эгарлатиб, отиға миниб дарвозаға бордики, Шайх Нажмиддин оёқларин узатиб, дарвозада ётибдурлар. Шаҳзода ғазабнок бўлуб айдики: “Эй шайх, оёқингни йиғнағил!”. Шайх Нажмиддин айдилар: “Ман оёқимни йиғнарман, сан ортингни (халқни, мамлакатни) йиғнай билмассан!”. Шаҳзода айди: “Йиғнарман”. Шайх Нажмиддин: “Хайр оёқимни йиғнадим, сан ҳам ортингни йиғнай кўр”, деб оёқларин йиғнадилар. Шаҳзода дарвозани очти, кўрдики, қалмоқлар келатурур. Ҳазрат Шайх Нажмиддин қарадиларки, қалмоқбача лашкарини ҳазрат Хизр алайҳиссалом бошлаб олиб келатурурлар.\nҲазрат Шайх Нажмиддин ҳазрат Хизр алайҳиссаломни кўруб айдиларки: “Бул нечук сирдурки, қалмоқларни бошлаб келурсиз?”. Ҳазрат Хизр айдиларки: “Тақдири Аллоҳ шундоғ бўлубтур!”. Шул ҳолда Шайх Нажмиддиннинг қулоқлариға овози келди: “Хўб тафаҳҳус (текшириш) қилдиларки, фаришталардин нидо келур: “Ё аюҳал куфран қатлул фижр” ”. Ул овозни эшитиб, Худоға шукр қилиб, ҳазрат Хизрға айдилар: “Сиз кейин туринг, ман қалъадин тошқари чиқайин!”. Ҳазрат Хизр алайҳиссалом айдилар: “Ман Сиздин ҳижоб этиб туруб эрдим”, деб бир гўшада турдилар.\nРовийлар айтурлар, ҳазрат Шайх Нажмиддин оёқларини йиғнаб эрдиларки, қалмоқларнинг кўзига қалъа яна кўрунди. Ҳазрат Шайх Нажмиддин қалъадин чиқиб борур эрдилар. Ҳулогунинг ўғли бир қилич урди, бошлари ерға тушти. Бир қўллариға бошларини олиб, бир қўллариға Ҳулогунинг ўғлининг кокулин олиб, кампирнинг боғининг саҳнига бориб, қонлари тўкулуб шаҳид бўлдилар. Тарих будур:\nБўлур ҳар ким жаҳон аҳлида пайдо,\nЎлим чангалида бўлғуси шайдо.\nАнингдек шайхи амвот ўлғонда,\nБитиб тарихида шоҳи шуҳадо.\n(Тўртликдаги “шоҳи шуҳадо” атамаси тарих санаси бўлиб, 615 ҳижрий (милодий 1221) йил келиб чиқади. Бу тарихда Шайх Нажмиддин Кубронинг шаҳид бўлган йили берилган – М.С.)\n(“Шайх Нажмиддин Кубро қиссаси ёхуд Хоразм тарихи” китобидан. Тошкент: “Истиқлол” нашриёти, 2017. 55-57 бетлар)


Игорь Ротарь: Бу одамлар менга “Қачонгача асабимизга тегасан. Паттангни олиб, чиқиб кет, бўлмаса калтаклаймиз”, дедилар, холос - Фарғона.Ру ахборот агентлиги\n03:21 msk, 14 Июль 2020\nИгорь Ротарь: Бу одамлар менга “Қачонгача асабимизга тегасан. Паттангни олиб, чиқиб кет, бўлмаса калтаклаймиз”, дедилар, холос\n17.08.2005 18:47 msk\nФарғона.Ру: Сиз ҳамкорлик қиладиган Норвегиянинг Форум18 ташкилотига Ўзбекистон ҳукуматинингг қандай эътирозлари бор экан?\nИгорь Ротарь: Ҳеч қандай. Менга расман ҳеч нарсани билдирмадилар. Мени икки сутка ушлаб туришди, мен ҳар бир соатда ушланиб турилишим сабабини тушунтириб беришларини талаб қилдим. Мен Норвегия ташкилотида ишлайман, Россия фуқаросиман. Менга Россия ва Америка элчихоналари билан боғланишимга имкон бермадилар. Ўзбекистонда Норвегия элчихонаси йўқ, шунинг учун мени Америка элчихонаси оталиққа олди. Америка элчихонасига миннатдорчилик билдиришим керак, у ердаги дипломатлар беш марта келиб, мендан хабар олиб кетдилар. Лекин улар билан ҳатто ойна орқали ҳам гаплашишга рухсат бермадилар. Икки сутка мобайнида менга нега ушлаб турилганим ҳақида ҳеч қандай тушунтириш берилмади. Кейин мени бошқа одамлар билан учраштиришди. Улар ўзларини миграция хизмати ходимлари, деб таништирган бўлсалар ҳам, мен уларни Ўзбекистон МХХ вакиллари, деб гумон қилдим. Улар менинг Тошкентдаги шахсий ҳаётим тўғрисида кўп нарсаларни билишар экан, Андижонда жанг қилганларини ҳам айтиб ўтишди. Бу одамлар менга “Қачонгача асабимизга тегасан. Паттангни олиб, чиқиб кет, бўлмаса калтаклаймиз”, дедилар холос.\nФарғона.Ру: Бундай босимдан ташқари сизга нисбатан жисмоний куч ишлатилдими?\nИгорь Ротарь: Уларнинг сиёсати мана бундай: мен хавфсизлик хизмати ходимларига элчихона билан боғланишимга рухсат бермаётганлари тўғрисида гапирганимда, улар менга “сиз расман йўқ одамсиз”, деб жавоб беришди. Мен уларнинг мантиғига охиригача тушуна олмадим. Лекин улар менга мана буларни айтишди: “Сиз чегарани кесиб ўтмагансиз ва расман Ўзбекистон ҳудудида эмассиз”. Улар менга йўловчилар билан мулоқот қилишимга тўсқинлик қилдилар, чегарачилар ҳам мен билан гаплашмас эдилар. Менимча бу руҳий босим тактикаси бўлган. Мен тўла яккаланган эдим. Мен элчихонага телефон қилмоқчи эдим, қўлимдаги телефонни зўрлик билан тортиб олишди.\nФарғона.Ру: Зўрлик билан тортиб олишди?\nИгорь Ротарь: Ҳа. Мени ҳеч ким калтаклагани йўқ. Мен билан жуда юмшоқ муомалада бўлдилар, ресторанда овқатланиш учун рухсат бердилар. Лекин мен ҳожатхонага борсам ҳам, ортимдан чегарачи кузатиб турарди. Бу чегарачи мен билан гаплашмас, лекин мунтазам тарзда “Игорь ака, сизга телефон қилиш мумкин эмас, мен ҳам сизга ҳеч қандай ахборот беролмайман”, деб эслатиб турарди. Ҳар ярим соатда менга дунёнинг исталган мамлакатига билет сотиб олинг, дейишарди. Мен қатъий тарзда бу таклифдан бош тортдим ва расман депортация қилишларини талаб этдим.\nФарғона.Ру: Сизни аэропортнинг Дьюти Фри ҳудудида сақладиларми?\nИгорь Ротарь: Ҳа.\nФарғона.Ру: Форум18 қандай мақсадларда фаолият кўрсатади ва Ўзбекистонга боришингиздан мақсад нима эди?\nИгорь Ротарь: Форум18 собиқ коммунистик мамлакатлардаги диндорлар ҳуқуқлари билан шуғулланади. Мен Форум18нинг Марказий Осиё бўйича мухбириман ва Қорақалпоғистон шимолидаги протестантларга ўтказилаётган тазйиқлар тўғрисида маълумот йиғмоқчи эдим.\nФарғона.Ру: Ўзбекистон ҳукумати Сизнинг сиз эканингизни ва Сизни қўлга олиш кераклигини қандай билган? Сизни Бишкекдаёқ кузата бошлаганларми?\nИгорь Ротарь: МХХнинг қора рўйхати мавжуд. Мана тўрт йилдан бери Марказий Осиё бўйича мухбир бўлиб ишлаётган бўлсам, Ўзбекистон чегарасини ҳар сафар кесиб ўтаётганимда мени компьютерда текширадилар. Бирдан чегарачилар ўта юмшоқ муомала қилишиб, беш минут кутиб туришимни сўрайдилар. Улар МХХга телефон қиладилар. Шундан сўнггина мени мамлакат ичкарисига киритар эдилар. Мен чегарани ўттиз мартача кесиб ўтганман, икки мартасида чегарачилар, қаранг, қора рўйхатда фамилиянгиз бор экан, деб айтганлар. Мен фамилиям қора рўйхатда эканини билардим. Лекин Андижон воқеалари содир этилгунга қадар улар анча ақлли эдилар, ҳар нарсага жанжал кўтаришни истамасдилар. Улар фақат ортимдан кузатардилар. Чегарачилар чегарадан ўтаётганимда керакли жойга сим қоқардилар ва мени ўтказиб юборардилар. Бу сафар мени биринчи маротаба қўлга олишлари. Ўзларини миграция хизмати вакиллари, деб таништирган одамларга кўра, “ўзбек халқининг сабр косаси тўлган”. Ўзбекистонни менчалик қоралаган журналист дунёда йўқ. Менга шундай деб айтди улардан бири ва мени калтаклаш билан қўрқитди.\nФарғона.Ру: Қорақалпоғистондаги муаммо нимадан иборат ва Марказий Осиёда, жумладан Ўзбекистонда протестантлар ҳуқуқи қай тарзда бузилмоқда?\nИгорь Ротарь: Бу локал лавҳа эди. Мен уни охирига етказа олмадим. Бу одатий сафар эди. Улар мени қўлга олганларида ҳатта қаерга кетаётганим, нима учун келганим билан ҳам қизиқмадилар. Улар, менимча, Андижон воқеаларидан сўнг мамлакатга киритилмаслиги шарт бўлган конкрет бир одамни ушлаб қолишлари керак бўлган. Қорақалпоғистонда маҳаллий қозоқлардан бир нечтаси насронийликни қабул қилган. Шундан сўнг уларда турли муаммолар бошланган. Ҳамқишлоқлари уларни калтаклаганлар, сувни тўсиб қўйишган. Бу ахборотни мен бошқалар орқали биламан, чунки у ергача бора олмадим. Лекин такрор айтаманки, менинг ушлаб турилишим бу иш билан боғлиқ эмас. Расмийлар ҳатта қаерга кетаётганимни ҳам билган эмаслар. Диндорлар ҳуқуқлари борасидаги вазият эса жуда ачинарли.\nФарғона.Ру: Андижон воқеаларидан сўнг Ўзбекистонда инсон ҳуқуқлари аҳволи қай даражада ўзгарди? Ўзбекистон ҳукуматидан инсон ҳуқуқларини ҳимоя қилиш борасида нималарни кутиш мумкин?\nИгорь Ротарь: Менинг масалам юзасидан Ўзбекистон ҳукуматига АҚШ, Швейцария, Норвегия ва Россия элчихоналари расмий норозилик баёноти билан мурожаат қилдилар. Россия ўзининг жуда сустлигини кўрсатди. Мен Россия фуқароси эканимдан уяламан. Асосан мени америкаликлар ҳимоя қилишди. Америка элчихонаси вакили беш марта мендан хабар олгани келди. Улар нега менинг қўлга олинганимни суриштирганларида, телефон гўшагининг нарига тарафидагилар бу масала олий даражада ҳал этилаётганини айтишиб, гўшакни жойига қўйганлар. Мени қўлга олганларга ўзларини ахмоқона тутаётганларини, бу воқега дунёга шов-шув бўлишини ва Ўзбекистонннинг мавқесига салбий таъсир қилишини айтдим. Улар эса Ғарбнинг фикрига тупуришларини айтдилар. Менинг фикримча, Ўзбекистон Андижон воқеаларигача инсон ҳуқуқларига амал қилишга ҳаракат қилаётгандек бўлиб қўринган, лекин Андижон воқеалари ва Америка базасининг олиб чиқиб кетилиши талаб қилина бошланганидан сўнг улар ортиқча иккиюзламачилик қила олмай қолдилар. Ҳа, айтгандай, миграцион хизмат вакиллари менга Тошкентдаги шахсий ҳаётим ҳақида кўп нарсаларни гапириб бердилар. Мен икки йил бу ерда яшаганман. Мен ишонаманки, улар менинг телефон суҳбатларимни яширин тарзда эшитиб боришган. Лекин у пайтлар менга ҳеч ким халақит берган эмас. Энди эса улар Ғарбнинг фикрига тупуришларини ва ҳеч нарсадан қўрқмасдан охиригача ҳаракат қилишларини билдирмоқдалар. Бу одамлар менга яна буларни айтдилар: “Сиз бизнинг қанчалар инсонпарвар эканимизни тушунишингиз керак. Сизга чегарани кесиб ўтиш имконини бермадик. Бўлмаса, дарҳол қўлга олиниб, устингиздан жиноий иш очилган бўларди. Бахтингизга президентимиз ўлим жазосини бекор қилди”.\nМен қонунларни бузмаганимни айтиб, қандай қилиб жиноят иши очишлари билан қизиқдим. Улар “чегарани кесиб ўтганингиздан сўнг, буни ўзингиз билиб оласиз”, дедилар. Ўйлашимча, улар мени турли йўллар билан қўрқитмоқчи ва билет олишга мажбур қилмоқчи бўлганлар. Менга “Сиз ўзига тўқ одамсиз, билет сотиб олинг”, дейишди. Мен гап пулда эмас, диктаторлик тузумига кўмак бериб, билет сотиб олишни истамайман, дедим. Шундан сўнг ярим соат ичида масалани ҳал этдилар ва мени Москва самолётига ўтқазиб, расман депортация қилдилар.\nДмитрий Камцев суҳбатлашди.


Полиция Остонада очлик эълон қилган пайчиларни ушлади (видео)\nПолиция ходимлари 3 июль куни Остонада бир неча йил муқаддам ўзлари пул тиккан қурилиш тугалланишини талаб қилиб чиқан бир неча пайчини ушлади ва уларни хизмат автобусларига ўтқазишди.\nПолиция ходимлари шунингдек, «Комсомольский» турар жой мажмуаси яқинига ўрнатилган чодирларни ҳам бузиб ташладилар.\nКуннинг иккинчи ярмида муаммоли турар жой пайчилари баёнот бериб, қурувчиларнинг ҳаракатларига норозилик сифатида очлик эълон қилишларини билдиришди. Уларнинг айтишларича, «Комсомольский» мажмуасини аввалига «Азбука жилья» компанияси қура бошлаган, аммо ўз зиммасига олган мажбуриятларни бажармади. Пайчиларнинг сўзларига қараганда, шундан сўнг ҳукумат объект қурилишини «Орда инжиниринг» деган бошқа бир компанияга берган. Бироқ уй қурилиши якунланмаган.\nПайчиларнинг акцияси бошланганига бир соат ҳам бўлмай ҳодиса жойига полиция ходимлари ва прокуратура вакиллари етиб келди. Остонадаги Есил туман прокурорининг ўринбосари Сергей Смолин тўпланганларга мурожаат қилиб, уларнинг ҳатти-ҳаракатлари “руҳсат берилмаган акция” эканлигидан огоҳлантирди, шундан сўнг полициянинг махсус бўлими акция иштирокчиларини ушлашга киришди. Пайчилар митинг ўтказмаётганликларини, ҳибсга олишлар ноқонуний эканлигини тушунтиришга уриндилар, аммо уларнинг гапига ҳеч ким қулоқ солмади.\nОстона шаҳар ҳокимиятининг маъмурий-ҳуқуқий масалалар бўлими бошлиғи Исабек Досжаннинг айтишича, акция ўтказиш учун акиматдан руҳсат олиш керак бўларди. Пайчиларнинг талаблари ҳақидаги саволга жавоб берар экан: "Акимат чоралар кўрмоқда. Аста-секин ҳал бўлади. Биз [пайчиларнинг] сўзларини раҳбариятга етказамиз", деди.\n«Азбуки жилья» мажмуаларининг пайчилари баёнот бериб, қурилиш компанияси томонидан бир неча бор алданганликларини айтишади. 2016 йилда «Азбука жилья» компанияси раҳбарлари маблағларни ўзлаштириш айби билан қамоқ жазосига ҳукм қилинган эди. «Азбуки жилья»нинг айрим иншоатлари қуриб битказилди, айримлари эса музлатилганича қолмоқда.


Активларни идентификация қилишнинг қандай тизимини қўллаш лозим | BUXGALTER.UZ\n“Ташкилотда ҳар бир моддий қимматликга инвентарлаш рақами билан стикер ёпиштирилган. Бироқ инвентарлаш комиссияси аъзолари корхонада қўлланилаётган активларни идентификация қилиш тизими эскирган деб ҳисоблашмоқда ва янги технологияларни жорий қилишни таклиф қилишмоқда. Ўзбекистонда қандай идентификация қилиш тизимлари қўлланишга рухсат берилган”?\nBuxgalter.uz илтимосига биноан ўқувчининг саволига «TRI-S-AUDIT» МЧЖ директори Светлана ГОЛОСОВА жавоб берди:\n- Вариантлар – талай ва умуман, улардан ҳар қайсиси корхонада қўлланилиши мумкин. Танлов - раҳбарият ихтиёрида. Бунда корхонадаги аниқ вазиятдан келиб чиқиш зарур: бу ёки бошқа идентификация қилиш тизими қанчалик мақсадга мувофиқ ва қулай, бу қанчалик корхонанинг молиявий имкониятларига тўғри келади.\nҲар бир активни аниқ идентификация қилиш мумкинлиги ҳисоб учун муҳимдир. Энг содда ва арзон вариант – ҳар бир активга қоғоз шаклда идентификация рақамини ёпиштириш. Рақамларни ҳар бир моддий жавобгар шахс бўйича бериш мумкин, рақамлаш узлуксиз ёки гуруҳлар бўйича ва ҳ.к. тарзда бўлиши мумкин. Агар корхона унча катта бўлмаса ва активлар, умуман, унчалик кўп бўлмаса, ушбу усул сизнинг вазифаларингизни ҳал қилади.\nАвтоматлаштирилган технологиялар техник жиҳозлаш ва ДТ учун харажатларни талаб этади. Уларнинг ишлаш принципи илгаригиларга ўхшаш, фақат инвентарлаш рақами, қоидага кўра, штрих коди ёки QR-коди шаклида чоп этилади ва худди шундай ҳисоб остидаги қимматликларга ёпиштирилади. Инвентарлаш жараёнида эса ушбу кодларни ўқийдиган махсус сканер қўлланилади. Текширувчилардан ўтиб, кодларни ўқиш талаб этилади, барча қолганини компьютер бажаради. Албатта, бу – тезроқ, аниқроқ ва осонроқ. Бундай тизим йирик корхоналарда ўзини оқлайди.\nИдентификация қилишнинг ҳар қандай усули – рухсат этилган ва қўлланилиши мумкин, уларнинг долзарблиги ҳақида фақат технология ишлаб чиқилган вақт бўйича фикр юритиш, менинг фикримча, нотўғри.\nТашкилотда қўлланиладиган вариант корхонанинг ҳисоб сиёсатида ёзилган бўлиши керак. Ҳужжатда қўлланиладиган технологияни батафсил таърифланг, сабаби текширувчи, сизнинг ҳисобингиз маълумотларини текшириш зарурати бўлганда, айнан ушбу қоидаларга амал қилади. Бинобарин, ҳисобда ҳам ҳисоб сиёсатида ёзилганидан четга чиқиш мумкин эмас.\nАгар сиз активларни идентификация қилиш тизимини ўзгартиришга қарор қилган бўлсангиз, барча тайёргарлик ишларини жорий йил давомида амалга оширинг, сабаби у вақт талаб этадиган етарлича серташвиш иш. Кейинги календарь йил учун ҳисоб сиёсатини тасдиқлашдан олдин эса – унга тегишли ўзгартиришлар киритинг. Ва 1 январдан бошлабоқ идентификация қилишнинг янги тизимидан фойдаланиш мумкин бўлади.\nОктябрь ойида бажарилган хизмат кўрсатиш юзасидан импорт контрактига нисбатан ҚҚСнинг қайси ставкасини қўллаш лозим?


Россиянинг Доғистон автоном республикасидаги йўловчи поездида портлаш содир бўлди.\nБунинг оқибатида бир одам нобуд бўлди тўрт одам яраланди. Расмийларга кўра, портлаш Хасавюрт шаҳри ва республика пойтахти Махачкала ўртасида қатновчи поездда рўй берган.\n"Портлаш электр поездининг биринчи вагони остида юз берган. Портлашдан жабрланганлар бор. Қирқ ёшлардаги бир аёл нобуд бўлди. Яна тўрт одамга тан жароҳати етди. Улар касалхонага ётқизилди", – деди транспорт милицияси бошлиғи ўринбосари Аҳмед Магомаев.\nИТАР ТАСС ахборот агентлиги хабарига кўра, яраланганлардан бири милиция ходими бўлган.


КОРОНАВИРУС ҚАЧОН БУТКУЛ ЙЎҚОЛАДИ? » Фаровон юрт\nКоронавирус инфекциясининг ўлим муддати эълон қилинди. Жаҳон соғлиқни сақлаш ташкилоти раҳбари Тедрос Адҳаном Гебреесусга кўра, глобал эпидемия икки йилдан кейин ёки ундан барвақтроқ тугаши мумкин. Бу ҳақда Соғлиқни сақлаш вазирлиги ахборот хизмати хабар бермоқда.\n«Биз уни тўхтатиш учун етарли билим ва технологияга суянамиз», – деган ЖССТ раҳбари.\nҚайд этилишича, инсоният тарихидаги энг йирик кулфатлардан бири – 1918 йилда бошланган ва миллионлаб оилаларнинг ёстиғини қуритган испан гриппини енгиш учун 2 йил кетган эди. СOVID-19 ни эса бундан камроқ муддатда таслим қилиш имкони мавжуд.\nЖССТ раҳбари, анъанага кўра, бутун дунё инфекцияга қарши бир муштга дўниб ҳаракат қилиши лозимлигини таъкидлаган.\nАммо барча мутахассислар ҳам Тедрос Адҳаном Гебреесус билан ҳамфикр деб бўлмайди. Масалан, Буюк Британия ҳукумати қошидаги фавқулодда вазиятлар бўйича илмий кенгаш аъзоси Марк Уолпорт касаллик у ёки бу шаклда инсониятга абадий ҳамроҳ бўлиши, унга қарши даврий эмлаш орқалигина курашилишини қайд этган.\nАйни пайтда дунёнинг турли мамлакатларида таълим масканлари, хусусан, мактаблар очилмоқда. Аммо илк ўқув кунлариданоқ инфекция тарқалиши кузатилмоқда. Шу важдан аксар давлатлар таълим масканларини очишга эҳтиёткорлик билан муносабатда бўлмоқда. Боз устига, дунёнинг турли минтақаларида ҳам антирекордлар қайд этилмоқда. Масалан, дастлабки босқичдаёқ инфекцияни енггани эътироф этилган Жанубий Кореяга коронавирус яна қайтди. Масалан, 23 август куни мамлакатда 397 та янги ҳолат рўйхатга олинди. Бу эса пандемия давридаги энг ёмон кўрсаткичдир.\nЕвропада ҳам вазият хотиржам бўлишга ҳали эрта эканини кўрсатмоқда. Польша, Словакия, Испания, Францияда янги-янги касаллик ҳолатлари аниқланмоқда.\nАҳоли сони бўйича дунёнинг иккинчи давлати саналган Ҳиндистон дунё бўйича вируснинг янги ўчоғига айланиши мумкин. Ҳозиргача ҳинд ўлкасида 3 миллион кишида инфекция аниқланган, аҳвол шу тахлит давом этса, мамлакат АҚШ ва Бразилияни ҳам ортда қолдириши ҳеч гап эмас.шаблоны для dle 11.2\nAdmin. Жойлаштирган санаси: 25-08-2020, 11:26\nАсосий сахифа » Жаҳон » КОРОНАВИРУС ҚАЧОН БУТКУЛ ЙЎҚОЛАДИ?